Orbán vyzval Úniu, aby uhradila polovicu nákladov na stráženie hraníc

Prvú líniu plota na hranici so Srbskom dokončilo Maďarsko vlani v septembri.

BUDAPEŠŤ. Predseda maďarskej vlády Viktor Orbán sa obrátil listom na predsedu Európskej komisie Jeana-Claudea Junckera, aby Európska únia v rámci európskej solidarity prispela Maďarsku polovicou na doterajšie náklady na ochranu južnej hranice pred migrantmi. V Budapešti to oznámil minister riadiaci úrad vlády János Lázár. Podľa agentúry MTI Lázár pripomenul, že Maďarsko minulo na ochranu hraníc doposiaľ 800 miliónov eur. Zdôraznil, že v rámci európskej solidarity by bolo potrebné hovoriť aj o otázke ochrany hraníc, pričom solidarita by sa mala prejaviť aj v praxi. Minister informoval, že v stredu bolo v Maďarsku 680 migrantov, z nich 433 v tranzitných zónach, 190 v utečeneckých táboroch a zvyšní v strážených zariadeniach. Prvú líniu plota na 175 kilometrov dlhej hranici so Srbskom dokončilo Maďarsko vlani v septembri. Vláda vo februári nariadila posilniť ochranu hraníc vybudovaním druhej línie na južných hraniciach krajiny. Na plot zo žiletkového drôtu, ktorý dokončili v máji, a na vybudovanie viacerých tzv. hotspotov pri hranici, vyčlenil kabinet 38 miliárd forintov (122,6 milióna eur). Ďalšie výdavky sa týkali samotnej ochrany hraníc a výcviku príslušných zložiek. Vláda premiéra Viktora Orbána, ktorá bola doteraz kritizovaná z Bruselu, že v otázke migrácie nie je solidárna, tvrdí, že pred migrantmi chráni nielen seba, ale aj Európu.


Volkovo zlato je skvelé, ale sme ako kokosy na snehu, vraví šéftréner Pupiš

GLASGOW. Deväťčlenná slovenská výprava obsadila v konečnej medailovej bilancii na 35. halových majstrovstvách Európy v škótskom Glasgowe zásluhou zlata šprintéra Jána Volka lichotivé 10. miesto spolu s ďalšími 4 krajinami. Najúspešnejšie bolo takisto ako pred dvoma rokmi v Belehrade 2017 Poľsko (5 - 2 - 0) pred Veľkou Britániou (4 - 6 - 2) a Španielskom (3 - 2 - 1). Slovensko sa paradoxne ocitlo pred atletickou veľmocou ako je Nemecko, ktoré ostalo bez zlatej medaily (0 - 4 - 1). Česku patrila s jedným bronzom 23. pozícia. V bodovaní krajín (1. - 8. miesto) nazbierala 9-členná slovenská výprava 11 bodov a skončila na 22. priečke. Volko prispel do tejto bilancie 8 bodmi za prvú priečku a trojskokan Tomáš Veszelka 3 bodmi za šiestu. V tomto poradí jasne triumfovala Veľká Británia (122,5) pred Poľskom (2), Francúzskom (72), Španielskom (69), Nemeckom (66,5) a Ukrajinou (48,5). Česko skončilo šestnáste s 19 bodmi."Celkovo možno vnímať vystúpenie našej výpravy pozitívne - splnili sme stanovený cieľa a získali sme dve umiestenia v prvej osmičke. Zlato Jána Volka na šesťdesiatke je niečo výnimočné, vysoko hodnotím aj vystúpenie trojskokana Tomáš Veszelku, ktorého 6. Miesto má tiež kvalitu." ,,Oni dvaja boli lídri výpravy a vyčnievali nad ostatnými. Okrem toho sme u ostatných videli štandardné výsledky, no boli aj sklamania," hodnotil účinkovanie slovenského tímu šéftréner Slovenského atletického zväzu Martin Pupiš. Šéftréner poukázal aj na zložité podmienky na halovú atletiku na Slovensku. K dispozícii sú len dve haly - Elán v Bratislave a tréningová v Banskej Bystrici, ktorá však nemá štandardný 200-metrový ovál. "Stále sme však v halovej atletike ako kokosy na snehu, keďže možnosti pre našich atlétov na zimný tréning v hale sú okrem Bratislavy žalostné. Takisto treba vnímať aj určité limity bratislavskej haly." ,,Predsa len, na ovále má len štyri dráhy a využitie rovinky šprintérmi je tiež limitované tým, že plochu využívajú aj iné športy. Napríklad z debát počas šampionátu sme sa dozvedeli, že len v Glasgowe je päť hál porovnateľných s Emirates arénou, v ktorej sa konali halové ME, pričom Glasgow je porovnateľný s Bratislavou...," podotkol šéftréner. 1. miesto: Ján Volko (60 m, 46 účastníkov) 6,60 (1. vo IV. rozbehu 6,69, 1. v II. semifinále 6,61) 6. miesto: Tomáš Veszelka (trojskok, 18 účastníkov) 16,35 (4. v kvalifikácii 16,78 - absolútny osobný rekord) 10. miesto: Matúš Bubeník (výška, 19 účastníkov) 225 v kvalifikácii (sezónne maximum) 17. miesto: Lukáš Beer (výška, 19 účastníkov) 216 v kvalifikácii 18. miesto: Stanislava Lajčáková (60 m prek., 28 účastníkov) 8,28 v rozbehu (6. v III. rozbehu) 20. miesto: Alexandra Štuková (800 m, 21 účastníkov) 2:06,58 (6. v III. rozbehu) 23. miesto: Šimon Bujna (60 m, 46 účastníkov) 6,86 v semifinále (8. v III. semifinále, 4. v II. rozbehu 6,78) 35. miesto: Iveta Putalová (400 m, 37 štartujúcich) 54,19 v rozbehu (5. v V. rozbehu) 39. miesto: Monika Weigertová (60 m, 43 účastníkov) 7,54 v rozbehu (7. v III. rozbehu)


Prečo Ronaldo pri debute nedal gól? Nedostal potrebnú prihrávku, tvrdí tréner Juventusu

VERONA. Obhajca titulu Juventus Turín vstúpil do nového ročníka najvyššej talianskej futbalovej súťaže víťazne. O triumfe na ihrisku Chieva Verona 3:2 rozhodol až v 93. minúte zápasu Federico Bernardeschi. Cristiano Ronaldo sa vo svojom súťažnom debute gólovo nepresadil, po zápase fanúšikom prostredníctvom sociálnej siete odkázal: "Som šťastný z prvého víťazstva v drese Juve!" Juventus v stretnutí vyhrával 1:0, no prehrával aj 1:2. "Dnes sme robili veľa chýb a neboli sme sústredení na sto percent. Už máte pocit, že kontrolujete hru, na chvíľu povolíte tlak, súper sa dostane k centrovaným loptám, ktoré nedokážete odvrátiť a inkasujete," vysvetľoval Massimiliano Allegri. "V každom prípade môžeme z takéhoto zápasu len profitovať. Aspoň sme si uvedomili, že vyhrať ligu nebude vôbec jednoduché," doplnil tréner Juventusu. A čo povedal na adresu Ronalda? "S tímom trénoval len sedem dní, takže sme stále v štádiu spoznávania sa. Preto ma príjemne prekvapilo, ako rýchlo zapadol do nášho herného systému. Veľmi dobre si dnes rozumel najmä s Paulom Dybalom," začal. "Škoda, že sa nepresadil, mal veľmi dobrý pohyb, ale nedostal potrebnú prihrávku. Napriek tomu si dokázal vypracovať niekoľko šancí, ktoré ale brankár domácich zneškodnil. Najdôležitejšie však je, že sme zvíťazili, z čoho mal veľkú radosť aj on sám," dodal Allegri. Ronaldo sa predtým presadil v oboch prípravných stretnutiach po svojom letnom prestupe z Realu Madrid za 112 miliónov eur. Premiéru pred domácim publikom si môže pripísať už najbližšiu sobotu v druhom ligovom kole proti Laziu Rím.


Potravinári žiadajú vytvorenie domény zdravé potraviny a životné prostredie

Potravinársky priemysel na Slovensku je dlhodobo finančne podkapitalizovaný.

BRATISLAVA. Únia potravinárov Slovenska (ÚPS) sa zasadzuje za vytvorenie samostatnej domény zdravé potraviny a životné prostredie pre čerpanie fondov Európskej únie (EÚ) na výskum a inovácie v rámci implementačného plánu RIS3. Informovala o tom Jana Holéciová, hovorkyňa Slovenskej poľnohospodárskej a potravinárskej komory (SPPK). Potravinársky priemysel na Slovensku je podľa nej dlhodobo finančne podkapitalizovaný. Táto doména môže prispieť k efektívnym štrukturálnych zmenám a posilniť konkurenčnú schopnosť sektora. Financovanie nových výrobných postupov, inovatívnych receptúr a progresívnych technológií v potravinárstve je nielen na prospech podnikov, ale primárne spotrebiteľov. Aj takýmto spôsobom totiž Slovensko dokáže napĺňať ambície zvyšovania potravinovej bezpečnosti. "Chceli by sme upozorniť, že doménou zdravé potraviny a životné prostredie sa podporia mnohé domáce potravinárske podniky, kým v iných sektoroch pôsobia predovšetkým silní zahraniční investori. Potravinári takto cítia historickú šancu, keď sa po rokoch zanedbávania tohto sektora štát rozhodol finančne podporiť aj jednu z kľúčových oblastí hospodárstva," povedal predseda ÚPS Dušan Janíček. Výroba potravín totiž dokáže ekonomiku podržať aj v časoch silných ekonomických kríz.


AKTUALIZOVANÉ 14:00Zo Slovákov na Australian Open zatiaľ postúpili Kučová a Lacko

Kvalifikantka Rebecca Šramková podľahla Číňanke Jing-Jing Duan a Jana Čepelová nestačila na nasadenú Španielku Carlu Suarezovú Navarrovú.

Carla Suarezová Navarrová (10-Šp.) - Jana ČEPELOVÁ (SR) 6:2, 6:2 Jing-Jing Duan (Čína) - Rebecca ŠRAMKOVÁ (SR) 6:3, 6:4 Kristína KUČOVÁ (SR) - Christina McHaleová (USA) 6:4, 6:0 Lukáš LACKO (SR) - Albert-Ramos Viňolas (26-Šp.) 4:6, 7:5, 1:6, 6:4, 6:3 Stan Wawrinka (Švaj.-4) - Martin KLIŽAN (SR) 4:6, 6:4, 7:5, 4:6, 6:4  MELBOURNE. V prvom kole dvojhry na grandslamovom turnaji Australian open v Melbourne sa zatiaľ predstavili štyria reprezentanti zo Slovenska. Slovenský tenista Lukáš Lacko sa v pozícii kvalifikanta prebojoval do 2. kola dvojhry na grandslamovom turnaji Australian Open. Slovenská tenistka Kristína Kučová sa prvýkrát v kariére prebojovala do 2. kola dvojhry, Rebecce Šramkovej nevyšla premiéra v hlavnej súťaži na grandslamovom turnaji a ani Jana Čepelová neuspela v 1. kole dvojhry na grandslamovom turnaji Australian Open. V úvodnom kole vyradil Lukáš Lacko nasadenú dvadsaťšestku Španiela Alberta Ramosa-Viňolasa po päťsetovej bitke 4:6, 7:5, 1:6, 6:4, 6:3. Jeho ďalším súperom bude Izraelčan Dudi Sela, s ktorým má nepriaznivú bilanciu 1:4. "Sela je nepríjemný hráč a mám s ním nepriaznivú bilanciu, ale veľa zápasov pochádza z obdobia, keď sme obaja hrali iný tenis. Dva, tri zápasy som hral naozaj zle, teraz to bude iné," predznamenal Lacko. O osude prvého setu súboja medzi Lackom a Ramosom-Viňolasom rozhodol úvodný gem, v ktorom slovenský daviscupový reprezentant stratil podanie. V druhom dejstve mal v koncovke navrch Lacko, no tretí set bol jasne v réžii Španiela, ktorý po dvoch brejkoch odskočil súperovi na 4:0. Lacko sa však rýchlo zmobilizoval a štvrtý i piaty set získal vďaka rýchlemu brejku vo svoj prospech. Po premenenom mečbale sa poďakoval skupinke slovenských fanúšikov za podporu. "Som veľmi spokojný s postupom a výsledkom, so svojou bojovnosťou a vo štvrtom a piatom sete aj s hrou, najmä s podaním. Úvod zápasu patril Španielovi, v druhom sete som bol lepší, ale vydrel som to až v závere. Tretí mi rýchlo ušiel, takže bol napokon taký oddychový. Od brejku vo štvrtom sete už som nepustil podanie a teším sa na 2. kolo. Pracoval som poctivo na kondičke a predovšetkým v piatom sete sa to ukázalo," uviedol Lukáš Lacko. Jana Čepolová podľahla desiatej nasadenej Španielke Carle Suarezovej Navarrovej hladko 2:6, 2:6. Jej maximom v Melbourne zostáva 2. kolo z roku 2013. Čepelová nezachytila úvod zápasu, keď dvakrát stratila podanie a favorizovaná súperka si v prvom sete vybudovala rozhodujúci náskok 5:0. Slovenka sa snažila hrať agresívne, no robila priveľa nevynútených chýb. V druhom dejstve držala Čepelová so Španielkou krok iba do stavu 2:2. V úvodnom kole Australian Open v Melbourne prehrala Rebecca Šramková v pozícii kvalifikantky s Číňankou Jing-Jing Duan 3:6, 4:6. Dvadsaťročná Slovenka, ktorá trénuje v TC EMPIRE Trnava, doplatila na nízke percento prvého podania. Vlastný servis stratila štyrikrát. V prvom sete si Jing-Jing Duan po rýchlom brejku vybudovala rozhodujúci náskok 4:1. V druhom dejstve síce Šramková vyrovnala z 0:2 na 2:2, v piatom geme ju však opäť zradilo podanie a Číňanka už dotiahla duel do úspešného konca. Za stavu 5:4 premenila po víťaznom bekhendovom longlajne hneď prvý mečbal, predtým odvrátila tri brejkbaly. "Nevyšiel mi úvod oboch setov, stále som doháňala vedenie súperky, robila som chyby. S celým výjazdom do Austrálie som však spokojná. Pokročila som a beriem to pozitívne. Dúfam, že sa budem ďalej zlepšovať," optimisticky vyhlásila 20-ročná členka TK Jednotka Šramková, ktorá figuruje na 120. pozícii v singlovom renkingu WTA. Šramková nenastúpila na zápas zdravotne úplne v poriadku. "Už počas kvalifikácie ma pobolievalo rameno, ktoré ma dnes limitovalo pri podaní. Nemohla som predviesť môj najlepší servis. Súperka naopak servovala veľmi dobre a presne, mala vysoké percento prvého podania a na returne som nemala veľa šancí," povedala Šramková pre Slovenský rozhlas. Slovenská tenistka Kristína Kučová sa prvýkrát v kariére prebojovala do 2. kola dvojhry na grandslamovom turnaji Australian Open v Melbourne. V úvodnom kole si poradila s Američankou Christinou McHaleovou 6:4, 6:0 a dala si pekný darček k pondelňajším meninám. "Som mimoriadne šťastná, lebo minulý týždeň som s touto súperkou vysoko prehrala v Sydney, ale tam ma bolelo koleno. Stále síce nie je stopercentné, veľmi som však chcela vyhrať. Dlho mi trvalo, kým som ju zlomila, ale keď som získala za stavu 2:4 prvý brejk, už to išlo. Bola som v pohode, nič som nepodcenila, dodržiavala som pitný režim, prikladala som si ľad," referovala 80. žena singlového renkingu WTA Kučová. Od stavu 2:4 získala desať gemov v rade. Jej ďalšou súperkou bude nasadená tridsaťdvojka Lotyška Anastasija Sevastovová, s ktorou má negatívnu bilanciu 0:5. Mladšia zo sestier Kučových sa predstavila v hlavnom pavúku na Australian Open po sedemročnej prestávke, v januári 2010 vypadla hneď v 1. kole. Slovenka za stavu 2:3 stratila svoje podanie, v ďalších minútach však ovládla dianie. Predviedla agresívny celodvorcový tenis s množstvom víťazných úderov a v druhom sete uštedrila McHaleovej "kanára". Vzájomnú bilanciu tak upravila na 2:1. Vlani ju zdolala v kvalifikácii na turnaji WTA v kanadskom Montreale, kde senzačne postúpila až do semifinále. "Vedela som, že to bude špecifický zápas. Pred týždňom sme sa s McHaleovou stretli v kvalifikácii na turnaji WTA v Sydney. Aj vinou problémov s kolenom som prehrala. Teší ma, že na Australian Open sa mi podarila odplata," povedala Kristína Kučová pre Slovenský rozhlas. Jej ďalšou súperkou bude nasadená tridsaťdvojka Lotyška Anastasija Sevastovová, s ktorou má negatívnu bilanciu 0:5. Teraz sa budem snažiť čo najlepšie pripraviť na Sevastovovú. Mám s ňou bilanciu 0:5, no v uplynulých piatich rokoch sme hrali spolu iba raz a prehrala som až po trojsetovom boji. Dobre sa poznáme. Sme rovesníčky a kamarátky, často sme spolu hrali debla. Viem, čo ma čaká, je to kvalitná súperka," uviedla v rozhovore pre TASR Kučová. Bol to premiérový vzájomný duel 23-ročnej Košičanky Čepelovej, 102. v singlovom renkingu WTA, s 28-ročnou Suárezovou-Navarrovou (12.). Nad zdravotným stavom Španielky bol otáznik pre vynechanie oboch naplánovaných januárových prípravných podujatí, ale napokon tento faktor nemal vplyv na výsledok. Slovenka 7. januára v Sydney pre nešpecifikovanú chorobu nenastúpila na 2. kolo kvalifikácie. Zverenkyňa Martina Zathureckého Čepelová získala v prvých troch gemoch len jeden fiftín a keď vo štvrtej hre druhý raz prišla o servis, majiteľka vstupného setu bola v podstate jasná. Štvrťfinalistka AO 2009 a 2016 Suárezová-Navarrová zvýšila aj na 5:0. Na servise v siedmej hre síce nezužitkovala jeden setbal, ale na returne v ôsmom geme využila dovedna štvrtú možnosť. V druhej časti Slovenka odolala dvom jednotlivým hrozbám za stavu 0:1, sama nepremenila dve možnosti na príjme v tretej hre. V šiestom geme prišla o servis (2:4), v siedmom nevyužila šancu vykompenzovať to - 2:5. Španielka následne predviedla ďalší brejk, už rozhodujúci. Pri zhode kvitovala dvojchybu a potom Čepelová pokazila bekhend. "Vôbec to nebol môj deň, necítila som sa na dvorci dobre. Zápas sa vyvíjal veľmi rýchlo. Hoci skóre v oboch setoch bolo rovnaké, ten druhý bol z mojej strany lepší. Vo viacerých gemoch sme sa dlhšie ťahali o loptičky," povedala Jan Čepolová. "Škoda situácie za stavu 1:1, keď som mohla ísť do brejku. Mala som v druhom dejstve dobré šance. Na takýto zápas treba čo najskôr zabudnúť, je to len úvod sezóny. Verím, že môžem hrať lepšie a že sa dostanem do nominácie na Pohár federácie," dodala. Suárezová-Navarrová bola na "winnery" lepšia 12:10, zároveň urobila výrazne menej nevynútených chýb - 30:41. Španielka zužitkovala polovicu z desiatich brejkbalov, Slovenka jeden zo štyroch. V metropole Viktórie bola v 2. kole v sezóne 2013. Vlani nezvládla kvalifikáciu, predminulý rok absentovala vinou zápalu pľúc.Čepelová teraz má proti členkám Top 20 bilanciu 4:13. Pred necelými troma rokmi na zelenej antuke v spomenutom Charlestone senzačne vyradila vtedajšiu líderku svetového rebríčka Serenu Williamsovú z USA. Už má na konte aj skalpy dvojky (Španielka Garbine Muguruzová-Blancová) a trojky (Rumunka Simona Halepová).Xavierom Budóom a Marcom Casabom trénersky vedená Suárezová-Navarrová sa vyhla svojej renkingovo najhoršej prehre od augustového Montrealu, kde v 2. kole nestačila na Čepelovej krajanku Kristínu Kučovú, v tej chvíli 121. v systéme. Rodáčka z Las Palmas bude v stredu v 2. kole hrať s Rumunkou Soranou Cirsteovou.


Zomrel ťažko chorý čínsky disident Liou Siao-po

Liou Siao-po bol známy aktivista, ktorý vyzýval na koniec vlády jednej strany v Číne.

SOUL. Čínsky disident a nositeľ Nobelovej ceny mieru Liou Siao-po zomrel vo štvrtok vo veku 61 rokov. Oznámili to justičné orgány v meste Šen-jang, kde bol disident pod dohľadom hospitalizovaný. Liou mal konečné štádium rakoviny pečene a vedenie nemocnice už skôr uviedlo, že mu zlyhávajú telesné orgány. Práve viacnásobné zlyhanie orgánov uvádza úradné oznámenia ako príčinu jeho úmrtia, informujú agentúra AP a DPA. Liou Siao-po bol medzinárodne známy autor a aktivista, ktorý vyzýval na politické reformy a ukončenie vlády jednej strany v Číne. V roku 2009 ho odsúdili na 11 rokov väzenia za podnecovanie protištátnej činnosti. Dopustiť sa ho mal, keď sa zapojil do prípravy textu Charty 08 žiadajúcej rozsiahle politické zmeny v krajine. V decembri 2010 mu udelili Nobelovu cenu mieru za desaťročia boja za ľudské práva v Číne. Peking následne zmrazil s Nórskom diplomatické vzťahy a obnovil ich až vlani v decembri. Do nemocnice v Šen-jangu previezli Lioua z väzenia po tom, ako mu v máji tohto roka diagnostikovali rakovinu pečene v pokročilom štádiu. Jeho príbuzní a priatelia, ako aj vlády iných krajín a rôzne organizácie žiadali neúspešne čínsku vládu, aby mu umožnila liečbu v zahraničí.


Levy napadli ošetrovateľa v nemeckej zoo

Muža previezli helikoptérou do nemocnice.

BERLÍN. Na severe Nemecka v sobotu napadli dva levy zamestnanca zoo, pričom utrpel vážne zranenia. Tamojšia tlačová agentúra DPA s odvolaním sa na hovorcu polície v meste Walsrode, ktoré leží približne 80 kilometrov južne od Hamburgu, uviedla, že skúsený ošetrovateľ vošiel do výbehu počas kŕmenia. Dvadsaťštyriročnému mužovi pomohli jeho kolegovia. Ošetrovateľa, ktorý nie je v ohrození života, previezli helikoptérou do nemocnice.


Európske väznice prepustia v priebehu dvoch rokov vyše dvesto teroristov

Pôjde už o štvrtú vlnu prepustených extrémistov.

PARÍŽ. V priebehu nasledujúcich dvoch rokov prepustia z európskych väzníc vyše 200 ľudí odsúdených za terorizmus. Podľa Rika Coolsaeta, analytika z belgického Kráľovského inštitútu pre medzinárodné vzťahy EGMONT, ide už o štvrtú vlnu prepustených extrémistov. Približne 12-tisíc Európanov odišlo od začiatku roka 2011 bojovať za extrémistickú skupinu Islamský štát (IS) a teroristickú sieť al-Káida, napísala vo štvrtok agentúra AP. Približne tretina z nich je pravdepodobne v súčasnosti naspäť vo vlasti, pričom väčšina je na slobode. Niektorých očakáva súdny proces, iní zas pre nedostatok dôkazov neboli ani obvinení. Francúzsko, ktoré bolo útokmi bojovníkov Islamského štátu zasiahnuté už viackrát, prepustí podľa agentúry AP 57 väzňov, teda približne polovicu osôb odsúdených za terorizmus v tejto krajine. V Británii majú prepustiť 25 väzňov, čo predstavuje tri štvrtiny odsúdencov. V Belgicku doposiaľ prepustili 80 zahraničných bojovníkov a pripojí sa k nim 44 ďalších. V Španielsku koncom vlaňajška prepustili 21 z 34 odsúdených extrémistov. Bosna a Kosovo prepustia všetkých uväznených zahraničných bojovníkov. V Európe môže byť celkový počet prepustených "džihádistov-veteránov" značne vyšší, pretože nie všetky krajiny zverejňujú takéto informácie. Parížska generálna prokurátorka Catherine Champrenaultová pre francúzsky denník Le Monde pred časom v tejto súvislosti uviedla, že nebezpečenstvo predstavuje recidíva. "Teroristom, ktorí tvrdia, že svoje činy oľutovali, by sme nemali tak rýchlo uveriť," dodala. V Európe sa podľa údajov Europolu dĺžka trestov odsúdencov za terorizmus pohybovala na úrovni šiestich rokov. V USA je dĺžka takýchto trestov okolo 13 rokov. Od útoku na redakciu francúzskeho satirického týždenníka Charlie Hebdo sa dĺžka trestov odsúdených extrémistov v Európe zvýšila, avšak stále je pod úrovňou trestov amerických, poznamenáva AP. Jedným z nedávnych útokov, z ktorého obviňujú zahraničných bojovníkov Islamského štátu, bol bombový útok v roku 2016 v bruselskom metre.


Čínska ZTE zaplatí v Spojených štátoch miliardovú pokutu

Washington zruší sankcie voči čínskemu výrobcovi telekomunikačných zariadení.

NEW YORK. USA dosiahli s čínskou spoločnosťou ZTE Corp. dohodu, ktorou sa zruší zákaz nákupu komponentov od amerických dodávateľov. Súčasťou dohody je zaplatenie pokuty 1 mld. dolárov. Informoval o tom vo štvrtok americký minister obchodu Wilbur Ross. Pokuta je ďalšou sankciou nad rámec zhruba 1 mld. dolárov, ktoré ZTE už zaplatila, pretože napriek americkému embargu predala zariadenia Severnej Kórei a Iránu.Minister obchodu USA pre televíziu CNBC povedal, že firma ZTE musí okrem toho zložiť 400 mil. USD, ktoré jej prepadnú, ak dohodu nejako poruší. Čínsky výrobca telekomunikačných zariadení tiež musí do 30 dní zmeniť svoje vedenie.O zákaze predaja amerických komponentov spoločnosti ZTE počas siedmich rokov ministerstvo obchodu USA rozhodlo v apríli. Výroba čínskej firmy je od amerických súčiastok závislá, ale zákaz poškodil aj amerických dodávateľov.(1 EUR = 1,1765 USD)


Mužom klesá hladina testosterónu a trpia popôrodnou depresiou

Nová štúdia potvrdila vzťah medzi hladinou hormónov a úzkosťami.

Popôrodná depresia bola dlhé roky démonizovaná či naopak braná na ľahkú váhu. V posledných rokoch prestáva byť táto závažná téma tabu a čoraz viac známych žien priznáva svoje skúsenosti s ňou. Verejnosti sa s týmto problémom zdôverili napríklad Courteney Cox, Drew Barrymore, Gwyneth Paltrow a najnovšie aj Ivanka Trump. Mužská verzia tohto ochorenia je však stále málo preskúmaná. Doteraz sa zmeny v mužskom správaní prisudzovali skôr reakcii na návyky v rodinnej dynamike, zmene finančnej situácie rodiny či menšiemu záujmu zo strany ženy. Najnovšie výskumy však naznačujú, že príčinou sú hormóny. V prvom rade je dôležité pochopiť rozdiel medzi krátkodobými pocitmi smútku, ktoré postihujú ženy krátko po pôrode a popôrodnou depresiou. Krátkodobý stav všeobecne známy ako Baby Blues je prirodzenou emočnou reakciou na prudké hormonálne výkyvy, ku ktorým dochádza v krátkom období. Tie spolu s fyzickými problémami a novou životnou situáciou spôsobujú častú plačlivosť a zvýšenú citlivosť. Trpí nimi až 70 percent žien. Ich trvanie však zriedkakedy presahuje týždeň a odznievajú samovoľne. Popôrodná depresia je stav, ktorý sa objavuje zhruba u 15 percent žien a trvá niekoľko mesiacov. Kulminuje medzi tretím a šiestym mesiacom života dieťaťa, no nezriedka trvá aj rok. Jej prejavy sú často ignorované alebo zamieňané za únavu či akúsi precitlivelosť. V skutočnosti sú však poruchy spánku, pocity menejcennosti, záchvaty úzkosti a nezáujem o dieťa vážnymi problémami, s ktorými si žena nevie pomôcť svojpomocne. Ukazuje sa však, že nimi trpí aj sedem až desať percent mužov. Viaceré štúdie už preukázali, že tehotenstvo a pôrod ženy majú vplyv aj na hormonálne hladiny mužov. Klesajúci testosterón má pravdepodobne spôsobiť vyššiu protektívnosť voči matke a dieťaťu. Nová štúdia, ktorú realizovala University of Southern California, preukázala súvis medzi poklesom testosterónu a pocitmi úzkosti. „Vieme, že muži majú popôrodnú depresiu a vieme, že novým otcom klesá hladina testosterónu, no nevieme prečo to tak je," povedal pre The Independent autor štúdie profesor Darby Saxbe. Saxbe dúfa, že štúdia pomôže vložiť nové informácie do pomerne záhadného procesu popôrodnej depresie u nových rodičov. Štúdia navyše ukazuje, že výška testosterónu u muža ovplyvňuje oboch partnerov. Vyššie hladiny testosterónu mužov chránia pred úzkosťami, no zároveň majú nepriaznivý vplyv na problémy matky. Partnerky mužov, ktorých hladiny testosterónu boli vyššie, samy prejavovali znaky depresie oveľa častejšie ako tie, ktoré žili v domácnosti s mužmi s nižšou hladinou hormónov. Zaujímavosťou je, že k hormonálnym zmenám neprichádza len u biologických rodičov. Objavujú sa aj u rodičov adoptovaných detí. Nech hormonálne zmeny v mužskom tele fungujú akokoľvek, ich dôsledky sú pre mužov aj ich rodiny výrazné. K poruchám spánku a vyčerpanosti, ktoré nie sú spôsobené len náročnou starostlivosťou o dieťa, sa pridávajú aj pocity úzkosti, menejcennosti či apatie. Navyše u mužov existuje zvýšená tendencia „zaháňať“ tieto pocity alkoholom. Kým u mladých matiek prestáva byť popôrodná depresia stigmou, mužov v tomto smere čaká dlhšia cesta. Nezanedbateľným problémom zostáva aj diagnostika, ktorá je problematická pri všetkých typoch depresií. Dobrou správou je, že na svete je už viacero informačných stránok a skupín, ktoré mužom trpiacim popôrodnou depresiou sprostredkúvajú informácie a skúsenosti. Téme sa venuje aj krátky film Johna Osmonda.


Texas očakáva po hurikáne rekordné zrážky a rozsiahle záplavy

Harvey postupuje do vnútrozemia, hlásia dve obete.

HOUSTON. Hurikán Harvey, ktorý v piatok v noci zasiahol pevninu amerického štátu Texas a počas soboty zoslabol na tropickú búrku, postupuje ďalej do vnútrozemia. Ako informuje agentúra AP, živel po sebe zanechal veľké materiálne škody, ktorých celkový rozsah úrady pre zhoršené podmienky nemôžu ešte určiť, výpadky elektriny a najmenej dvoch mŕtvych a 14 zranených. Prvá obeť je z okresu Aransas a zahynula pri požiari, ktorý počas búrky zachvátil jej dom. Ďalšou je žena z okresu Harris, ktorá sa utopila počas záplavy. Z Aransasu hlásia aj zranených, podľa sudcu C.H. "Burta" Millsa Jr. ide len o ľahké poranenia spôsobené pošmyknutiami a pádmi. Podľa texaského guvernéra Grega Abbotta v sobotu prišlo v dôsledku Harveyho o elektrinu zhruba 300-tisíc odberateľov. Ako tiež uviedol, môže trvať niekoľko dní, než prívod elektrickej energie znova obnovia.Jedným z najviac zasiahnutých miest je podľa odhadov pobrežné mesto Rockport. Jeho starosta Charles "C.J." Wax uviedol, že živel spôsobil "rozsiahlu spúšť" a poškodil domy, podniky aj školy a niektoré stavby úplne zničil. Mesto tiež prišlo o telefónne pripojenie a aj ďalšie formy komunikácie sú obmedzené.Škody hlásia aj z mesta Corpus Christi, kde búrka poškodila jeden z najväčších petrochemických prístavov v USA. Okrem toho v okolí mesta pobrežná hliadka zachránila z lodiek a člnov 20 ľudí v tiesni.Odborníci varujú, že zasiahnuté regióny môžu očakávať silné záplavy, ktoré môže spôsobiť prudký sprievodný dážď. Podľa predpovedí by počas týždňa mohlo napadať ešte 100 centimetrov zrážok. V Houstone, ktorý je náchylný k povodniam, úrady vyhlásili výstrahu pred týmto živlom a vyzvali ľudí, aby neopúšťali svoje domovy. Južne od mesta zase nariadili evakuáciu 4 500 väzňov z troch väzníc v okrese Brazoria, ktoré ohrozila stúpajúca hladina rieky Brazos. Varovanie pred extrémnym počasím vydali úrady aj v susednom štáte Louisiana. Americký prezident Donald Trump avizoval, že postihnutú oblasť navštívi, len čo to tamojšia situácia umožní. Víkend trávi Trump v prezidentskom sídle Camp David v Marylande, kde podľa Bieleho domu sleduje situáciu okolo hurikánu. Spolu s viceprezidentom Mikeom Penceom sa stretol s vládnymi činiteľmi a následne vydal vyhlásenie, podľa ktorého je prvoradou prioritou záchrana životov. Trump tiež "svojmu tímu pripomenul, že plné dôsledky tohto orkánu nastanú so silným dažďom a záplavami v najbližších dňoch", vyplýva z vyhlásenia. Harvey dosiahol pevninu ako hurikán štvrtej kategórie podľa päťstupňovej Saffirovej-Simpsonovej stupnice, a to na dvoch miestach. Najprv severovýchodne od mesta Corpus Christi a o pár hodín neskôr severne od mesta Rockport. Rýchlosť vetra, ktorý ho sprevádzal, vtedy dosahovala 215 kilometrov za hodinu, čím sa stal najsilnejším hurikánom, ktorý zasiahol pevninu USA za uplynulých 13 rokov. V priebehu dňa však zoslabol a rýchlosť vetra dosahovala približne 113 kilometrov za hodinu, na základe čoho ho Národné hurikánové centrum prehlásilo za tropickú búrku. V sobotu v noci rýchlosť vetra dosahovala už len 64 kilometrov za hodinu. Podľa odborníkov Harvey počas nedele zrejme zoslabne a stane sa tropickou depresiou.


Na centrálnu elektronickú podateľňu majú všetky úrady prejsť do roku 2020

Úrad vicepremiéra Pellegriniho chce zvýšiť efektívnosť a kvalitu poskytovaných služieb úradmi.

BRATISLAVA. Na riešení centrálnej elektronickej podateľne pre všetky inštitúcie verejnej správy Úrad podpredsedu vlády pre investície a informatizáciu (ÚPVII) ešte pracuje. Úrady ju majú začať využívať do roku 2020. Novela zákona o e-Governmente by sa mala dostať na pripomienkovanie do konca marca. Úrad vicepremiéra Petra Pellegriniho (Smer) chce prostredníctvom centrálnej elektronickej podateľne zvýšiť efektívnosť a kvalitu poskytovaných služieb úradmi v každom kúte Slovenska. "Zároveň zjednotiť ich postup pri výkone verejnej moci a najmä ušetriť finančné prostriedky. Všetky inštitúcie budú používať jednotnú elektronickú podateľňu, prostredníctvom ktorej si budú efektívnejšie posúvať doručené zásielky a evidovať ich," opísal pre TASR. Na používanie modulu centrálnej elektronickej podateľne by sa malo podľa neho vytvoriť prechodné obdobie do roku 2020. "Orgány verejnej moci sa budú môcť rozhodnúť medzi integráciou na Ústredný portál verejnej správy alebo prevádzkovaním kópie tejto centrálnej elektronickej podateľne u nich, teda lokálne," priblížil ÚPVII. Legislatívne bude riešenie upravené v novele zákona o e-Governmente. Úrad v januári vyzval širokú verejnosť, aby sa do jej prípravy zapojila so svojimi návrhmi a pripomienkami. Aktuálne sa zaoberá otvorenými otázkami, do konca marca predpokladá odoslanie právnej normy do medzirezortného pripomienkového konania. "Návrh novely zákona bude počítať s nákladmi na tzv. zosúladenie - to znamená, že orgány, ktoré aktuálne prevádzkujú vlastnú elektronickú podateľňu, teda nepoužívajú modul centrálnej elektronickej podateľne, budú musieť do uplynutia prechodného obdobia prejsť na používanie modulu centrálnej podateľne," uviedol úrad s tým, že náklady zatiaľ vyčísliť nemôže. Podpredseda vlády pre informatizáciu sa podľa úradu zasadzuje o to, aby boli elektronické služby štátu pre občana čo najjednoduchšie a čo najviac užívateľsky prívetivé. Jedným zo zjednodušení je aj platba kartou za elektronické služby tak, ako keď si človek kupuje letenku alebo čokoľvek iné cez internet. Pracovná skupina na ÚPVII vyhodnocuje aktuálne možnosti online platby. "Jednou z možností je aj online úhrada súdnych a správnych poplatkov prostredníctvom systému e-kolok. Našou snahou je, aby prvé služby, ktoré sa dajú zaplatiť online, boli dostupné už v tomto roku," uzavrel.


Pri Giraltovciach došlo k dopravnej nehode amerického konvoja

BRATISLAVA. Pri presune amerického konvoja cez územie Slovenska došlo v stredu vo večerných hodinách pri Giraltovciach k dopravnej nehode. Agentúru SITA o tom informovala hovorkyňa ministerstva obrany Danka Capáková. Americké vozidlo zišlo z cesty po tom, ako sa vyhýbalo oproti idúcemu rumunskému kamiónu. Pri nehode sa nikto nezranil. Ohlásený americký konvoj, ktorý smeroval na hraničný prechod Vyšný Komárnik, sprevádzala Vojenská polícia. Dopravnú nehodu vyšetruje polícia, dodala hovorkyňa.


Kórea nesúhlasí s vyzdvihnutím lode, najprv chce vyzdvihnúť telá obetí

BUDAPEŠŤ. Skupina kórejských potápačov chce aj napriek zákazu maďarských orgánov nahliadnuť do vraku lode Hableány, ktorá sa na rieke Dunaj v Budapešti potopila minulú stredu po zrážke s inou loďou. Uviedla to v pondelok internetová stránka týždenníka Heti Világgazdaság (HVG). Šéf maďarskej protiteroristickej jednotky TEK János Hajdu, ktorý velí záchrannej operácii, totiž pred novinármi uviedol, že pre vysokú hladinu Dunaja a silný prúd vody je takmer nemožné, aby sa potápači priblížili k vraku. Okrem toho vniknúť doň je prísne zakázané. Juhokórejský vojenský pridelenec poznamenal, že akceptuje rozhodnutie šéfa záchrannej operácie, avšak kórejskí potápači sa predsa len ponoria. Podľa kórejskej agentúry Jonhap tamojšia vláda trvá na preskúmaní potopenej lode, kým maďarská strana by ju radšej čo najskôr vyzdvihla. Kórejský kabinet požiadal maďarské orgány, aby k lodi natiahli sieť, aby prúd vody nevyplavil telá obetí, ktoré by sa tak mohli stratiť. Lodný žeriav, ktorý by bol schopný vrak vyzdvihnúť, pripláva až o niekoľko dní, pretože vysoká hladina Dunaja mu neumožňuje preplávať pod mostmi. Záchranári stále pátrajú po 19 juhokórejských pasažieroch a dvoch členoch maďarskej posádky. Počas uplynulého víkendu vytiahli z rieky niekoľko ľudských tiel, avšak zatiaľ sa ich nepodarilo identifikovať, a teda nie je jasné, či ide o obete tejto tragickej udalosti. Pri nehode zahynulo najmenej sedem turistov, ďalších siedmich sa podarilo zachrániť.


Ústavný súd nerozhodol, či Kiska nevymenovaním sudcov porušil právo kandidátov

Prezident odmietol vymenovať sudcov na tri uvoľnené miesta.

KOŠICE. Ústavný súd ani v pondelok nerozhodol, či prezident Andrej Kiska svojím postupom – nevymenovaním sudcov ÚS - porušil ústavné právo kandidátov Jána Bernáta, Miroslava Duriša, Evy Fulcovej, Juraja Sopoligu a Jany Laššákovej. Prvý senát ÚS v zložení Milan Ľalík, Peter Brňák, Marianna Mochnáčová akceptoval námietku právneho zástupcu prezidenta Jána Mazáka a pojednávanie odročil. Pätica kandidátov v sťažnosti ÚS namietala porušenie základného práva na prístup k voleným a iným verejným funkciám za rovnakých podmienok postupom prezidenta.Na pojednávaní prezidenta SR ako odporcu zastupoval jeho poradca a bývalý predseda ÚS SR Ján Mazák, ktorý nevzniesol námietku zaujatosti voči zloženiu senátu. Vzniesol však výhradu, že dostal pozvánku len na pojednávanie vo veci štyroch kandidátov na sudcov ÚS a nie aj Jany Laššákovej, takže sa na to nemohol pripraviť. Podotkol, že Laššáková je z inej skupiny kandidátov ako ostatní štyria. Preto žiadal, aby senát buď odročil pojednávanie, alebo sťažnosť Jany Laššákovej vylúčil na samostatné konanie. Po krátkej porade predseda senátu informoval účastníkov, že súd uznal výhradu Mazáka a odročil pojednávanie na 16. novembra.Ústavnému súdu bola 5. septembra 2016 doručená sťažnosť Jána Bernáta, Miroslava Duriša, Evy Fulcovej a Juraja Sopoligu, ktorá bola 14. septembra 2016 uznesením I. senátu ústavného súdu v zložení Milan Ľalík, Peter Brňák, Marianna Mochnáčová prijatá na ďalšie konanie. Súdu bola 13. septembra 2016 doručená sťažnosť Jany Laššákovej, ktorá bola následne 4. októbra 2016 uznesením III. senátu ústavného súdu v zložení Jana Baricová, Sergej Kohut, Rudolf Tkáčik prijatá na ďalšie konanie. Plénum ústavného súdu 12. októbra 2016 uznesením spojilo obe veci na spoločné konanie. Trinásťčlenné plénum ÚS je nekompletné po tom, ako prezident odmietol vymenovať sudcov na tri uvoľnené miesta. Odmietnutí kandidáti, ktorých v minulom volebnom období schválila Národná rada SR, podľa neho nespĺňali nároky spojené s takýmto postom. Jednoznačnú odpoveď na spory, či mal na takýto postup oporu v ústave, nedala ani Benátska komisia, na ktorú sa obrátil prezident Andrej Kiska.


Mazurek čelí obžalobe za prečin hanobenia národa a rasy

Poslanec strany Kotleba-ĽSNS sa v rozpore so zákonom vyjadroval v rádiu.

BRATISLAVA. Prokurátor Úradu špeciálnej prokuratúry podal v pondelok na Špecializovaný trestný súd obžalobu na Milana Mazureka. Ide o prečin hanobenia národa, rasy a presvedčenia v jednočinnom súbehu s prečinom podnecovania hanobenia a vyhrážania osobám pre ich príslušnosť k niektorej rase, národu, národnosti, farbe pleti, etnickej skupine alebo pôvodu rodu za jeho výroky v relácii "Debata na telefón" Rádia Frontinus v októbri 2016. Informovala o tom hovorkyňa Úradu špeciálnej prokuratúry Jana Tökölyová. Podľa prokuratúry Mazurek už ako poslanec Národnej rady SR a ako člen Výboru pre ľudské práva, národnostné menšiny a rodovú rovnosť NR SR za politickú stranu Kotleba – Ľudová strana Naše Slovensko okrem iného uviedol výroky, ktoré v kontexte celého vystúpenia v rozhlasovej relácii spĺňajú definičné znaky znevažujúcich prejavov z hľadiska príslušnosti ku konkrétnemu – rómskemu etniku, majú rasistický charakter a z ich obsahu vyplýva zámer vyvolať nenávisť voči príslušníkom tejto etnickej skupiny. Poslanec v rozhlasovom vysielaní okrem iného povedal, že "150 miliónov eur sa ide použiť na domy pre ľudí z cigánskych komunít". To podľa neho znamená "pre ľudí, ktorí nikdy pre náš národ, pre náš štát nič neurobili, práve naopak, rozhodli sa žiť asociálnym spôsobom života a vyciciavať náš sociálny systém". "My, ktorí žijeme slušným životom a pracujeme, tak na nás štát úplne kašle, zatiaľ čo týmto asociálom dá zadarmo úplne všetko" povedal v relácii Mazurek. Vysielateľ Rádia Frontinus dostal za debatu s Milanom M. pokutu vo výške 15-tisíc eur. Sankciu mu uložila Rada pre vysielanie a retransmisiu (RVR), ktorá konštatovala porušenie zákazu podnecovania nenávisti.


Kofola vyplatí akcionárom rekordné dividendy

Kofola akcionárom vyplatí 13,50 Kč na jednu akciu pred zdanením.

PRAHA. Nápojová spoločnosť Kofola vyplatí akcionárom dividendy v rekordnej hodnote takmer 301 miliónov českých korún (11,30 milióna eur). Uviedla to v piatok firma na svojich webových stránkach. Ako informovala, akcionárom vyplatí 13,50 Kč na jednu akciu pred zdanením. Celkovo tak na dividendách rozdelí 11,30 milióna eur. Vyplatenie dividend ešte musí schváliť valné zhromaždenie, ktoré sa bude konať 21. júna. V 1. kvartáli tohto roka zaznamenala firma medziročný pokles tržieb o 8,4 % na 1,34 miliardy Kč, čo však bolo v súlade s očakávaniami. Výsledok podľa finančného riaditeľa Kofoly Daniela Buryša v najväčšej miere ovplyvnili výdavky súvisiace s podnikaním spoločnosti v Poľsku a podpora značky UGO.


Ochranu novinárov zadefinuje pracovná skupina Rady vlády pre kultúru

Skupina sa zameria na doplnenie súčasných právnych noriem a prepojenie trestnoprávnej regulácie a regulácie médií.

BRATISLAVA. Právnu ochranu novinárov začína riešiť pracovná skupina Rady vlády pre kultúru. Je jednou zo štyroch špeciálnych pracovných skupín, ktorých vytvorenie rada schválila. Ďalšie sa budú venovať zákonu o múzeách a galériách a archívnemu kultúrnemu dedičstvu, ako aj vyhodnoteniu dvojročnej praxe s titulkovaním pre ľudí so sluchovým postihnutím. "Dočasná pracovná skupina pre právnu ochranu novinárov sa zameria na doplnenie súčasných právnych noriem a prepojenie trestnoprávnej regulácie a právnej regulácie médií. Pripraví vymedzenie pojmu novinár a právne definovanie osobitného postavenia novinára z hľadiska ochrany zdroja, ako aj ochrany samotného," informovala hovorkyňa Ministerstva kultúry Janka Burdová. "Členmi pracovnej skupiny sú zástupcovia rezortov kultúry, spravodlivosti, vnútra, zahraničných vecí a európskych záležitostí, Generálnej prokuratúry (GP), Rady pre vysielanie a retransmisiu (RVR), Slovenskej asociácie novinárov (SAN), Slovenského syndikátu novinárov (SSN), Asociácie vydavateľov tlače (AVT), Asociácie nezávislých rozhlasových a televíznych staníc Slovenska (ANRTS), Asociácie na ochranu novinárskej etiky (AONE) v Slovenskej republike a Združenia pre internetovú reklamu IAB Slovakia," dodala. Vecným garantom dočasnej pracovnej skupiny bude Výbor pre médiá Rady vlády pre kultúru. Na zriadení pracovnej skupiny, ktorá sa týka práce novinárov, sa dohodla ministerka kultúry Ľubica Laššáková (Smer) na stretnutí s predstaviteľmi AVT v druhej polovici mája. Aj v ostatných pracovných skupinách majú zastúpenie experti inštitúcií, združení, asociácií a príslušných ministerstiev. Pracovná skupina pre vyhodnocovanie aplikácie právnej úpravy v prospech osôb so zdravotným postihnutím s osobitným ohľadom na autorské a mediálne právo sa bude venovať zhodnoteniu dvojročnej účinnosti vyhlášky o titulkoch pre osoby so sluchovým postihnutím a odstráneniu prípadných problémov. Cieľom pracovnej skupiny pre zákon o múzeách a galériách je príprava nového resp. novelizácia súčasného zákona o múzeách a o galériách. "Systémovo posilniť ochranu kultúrneho dedičstva ako jedinečného zdroja poznania histórie má aj dočasná pracovná skupina pre archívne kultúrne dedičstvo, ktorá zadefinuje legislatívne prostredie a nadväzné právne normy oblasti archívneho kultúrneho dedičstva," dodala Burdová.


Cez Slovensko sa budú najbližšie dni presúvať zahraniční vojaci

Namierené majú na medzinárodné cvičenia do Lotyšska a Rumunska.

BRATISLAVA. Ministerstvo obrany upozorňuje na viaceré cestné a železničné presuny vojenskej techniky cez územie Slovenskej republiky, ktoré sa uskutočnia v období od 28. mája do 3. júna 2017. O presune informovala hovorkyňa rezortu obrany Danka Capáková. Dôvodom presunov zahraničných vojsk cez naše územie je konanie medzinárodných cvičení v Lotyšsku a v Rumunsku. "Po železnici by mali byť v budúcom týždni realizované dva presuny. Z bezpečnostných dôvodov nie je v súčasnosti možné zverejniť viac informácií," uviedla Capáková.


Macron si chce Arménov uctiť sviatkom, Turecko protestuje

Francúzsko už zákonom uznalo genocídu Arménov v roku 1915.

ANKARA. Turecko v stredu odsúdilo oznámenie francúzskeho prezidenta Emmanuela Macrona, že 24. apríl bude v jeho krajine štátnym sviatkom, "dňom pripomínania si arménskej genocídy". Informovala o tom agentúra AFP. "Odsudzujeme a odmietame pokusy Macrona, ktorého sužujú politické problémy vo vlastnej krajine, že sa snaží zachrániť situáciu pretváraním historických udalostí na politickú záležitosť," uviedol Ibrahim Kalin, hovorca tureckého prezidenta Recepa Tayyipa Erdogana. Macron v utorok na večeri s arménskou komunitou v Paríži povedal: "Francúzsko je v prvom rade krajinou, ktorá sa vie pozerať na dejiny priamo; ktorá bola medzi prvými, čo odsúdili vyvražďovanie arménskeho ľudu; ktorá v roku 1915 nazvala genocídu pravým menom; ktorá to v roku 2001 po dlhom zápase uznala aj v zákone." Arménsko a Turecko vedú už desaťročia ostrý spor o to, či by mali byť deportácie a masakre Arménov, páchané vládcami Osmanskej ríše počas prvej svetovej vojny, označené za genocídu. Turecko rázne odmieta názor, že masakre, väznenie a nútené deportácie Arménov z roku 1915, ktoré si podľa Arménska vyžiadali 1,5 milióna mŕtvych, predstavujú genocídu. Arméni si pripomínajú masové vraždenie 24. apríla, pretože v ten deň v roku 1915 osmanská vláda v Konštantínopole zhromaždila a zabila skupinu arménskych intelektuálov, pripomína AFP.


Únia sa bude odkladom brexitu zaoberať až po hlasovaní v Británii

Hlasovanie v Británii sa očakáva na budúci týždeň.

BRUSEL. Štáty Európskej únie sa budú prípadným odkladom brexitu zaoberať až po hlasovaní britského parlamentu, ktoré sa očakáva budúci týždeň. Podľa informácií ČTK sa na tom dnes zhodli veľvyslanci členských krajín únie. Dohodu o vystúpení Británie z Európskej únie, ktorú vo štvrtok vyjednal premiér Boris Johnson, môže teraz podľa diplomatov pripraviť na schválenie Európsky parlament. Johnson v sobotu večer poslal predsedovi Európskej rady Donaldovi Tuskovi list, v ktorom požiadal o trojmesačný odklad brexitu, teda do konca januára. K tomuto kroku Johnsona zaväzuje zákon, ktorý v septembri schválil britský parlament. V ďalšom liste Johnson doplnil, že s odkladom nesúhlasí a že chce v britskom parlamente čo najskôr presadiť vykonávacie zákony k prijatej dohode aj jej samotné schválenie. Dopoludňajšia schôdzka veľvyslancov s vyjednávačom únie Michelom Barnierom bola veľmi krátka a diplomati sa počas asi 15 minút dohovorili na ďalšom postupe. K Johnsonovmu sobotňajšiemu listu sa vôbec neprihliadalo. "Robíme, ako by sa v sobotu nič nestalo a pokračujeme v prípravách tak, ako vyplýva z rozhodnutia summitu," povedal ČTK po dnešnom rokovaní zdroj oboznámený s jeho výsledkami. Veľvyslanci sa dnes zhodli, že zo záverov summitu nevyplýva nutnosť vyčkávať, ako dopadne schvaľovanie dohody v Británii. Teraz je podľa nich na EP, kedy a či vôbec dohodu potvrdí. Plenárne zasadnutie v Štrasburgu začína v pondelok.


Praha analyzovala dopravu v meste, určila kritické miesta

Až 60 percent ľudí by dokázalo prísť do centra na bicykli za 30 minút, boja sa terénu aj krádeží.

PRAHA. Praha si nechala vytvoriť mapy a analýzu dopravných problémov mesta. Na mape sú zobrazené kritické miesta z pohľadu vodičov áut, hromadnej dopravy aj cyklistov. Zaznamenaná je aj vyťaženosť ciest či chýbajúce električkové trate. Na tvorbe materiálu sa okrem verejných inštitúcií podieľali občania, ktorí mestu zaslali tritisíc pripomienok. Mesto ich plánuje využiť v budúcnosti pri usporiadavaní dopravy. Novinárom to dnes uviedol námestník primátorky Petr Dolínek (ČSSD). "Prahu trápi nadužívanie individuálnej automobilovej dopravy. Množstvo jázd je zbytočných a dali by sa absolvovať inak. Prioritou je tiež dostavba Pražského okruhu. Snažíme sa podporiť všetky kroky štátu, aby sa podarilo okruh dostavať," povedal Dolínek. Mapy ukazujú miesta, v ktorých autá vytvárajú kolóny. Znázornené sú aj miesta, ktoré dopravu spomaľujú alebo komplikujú, takzvané dopravné hrdlá. "Kolóny sú orientované predovšetkým v smere do centra," hovorí Jiří Zeman z Technickej správy komunikácií. Okrem dostavby vonkajšieho a vnútorného okruhu je ďalším z riešení výstavba záchytných parkovísk. Podľa Dolíneka ich mestské časti často nechcú a bránia sa im. "Tie autá tadiaľ ale prejdú tak či tak," hovorí Dolínek. V prípade MHD ukazuje mapa miesta, kde verejná doprava chýba. V minulosti bolo v centre zrušených viacero tramvajových tratí, napríklad prepojenie z Vinohradskej ulice okolo múzea. "Analýza potvrdila, že vízie z minulosti, ako dostaneme cestujúcich pod zem, bola mylná. Chýbajú spoje, ktoré boli zrušené, tie treba doplniť," hovorí Dolínek. Na mape sú zaznačené aj oblasti, kam jazdia len autobusy. Problémy chce mesto riešiť doplnením trás aj väčším zapojením železnice. Ku niektorým staniciam by mali byť napríklad presunuté električkové zastávky. Treba tiež zlepšiť kapacitu prímestskej železnice, preťažené sú spoje napríklad na trase do Berouna. Problematické sú aj miesta na hranici Prahy a Stredočeského kraja. Na niektorých miestach sú preplnené komunikácie, po ktorých Stredočesi jazdia do Prahy, napríklad Horoměřice - Praha 6. do Prahy 6. Analýza ukázala, že 60 percent ľudí je schopných prísť do centra Prahy na bicykli za menej ako 30 minút. Boja sa však zlodejov aj terénu. "Najväčšou bariérou sú obavy, že sa im buď niečo stane, alebo im ukradnú bicykel. Z toho vyplýva, že chýba infraštruktúra," povedal Jaroslav Mach z magistrátu. Pri železničných staniciach by preto mali vznikať miesta, kde si môžu cestujúci bicykel bezpečne odložiť. Dokumenty slúžia mestu v rámci plánu udržateľnej mobility, ktorý rieši dopravu a jej usporiadanie do budúcnosti.


V Moskve pokračujú falošné bombové hlásenia, evakuovali obchodný dom aj divadlo

MOSKVA. Moskovské bezpečnostné zložky prehľadali v nedeľu na základe anonymných hlásení o nastražených bombách približne 30 objektov vrátane budovy divadla Boľšoj teatr, uviedla agentúra DPA. "Nič podozrivého sa nenašlo," citovala neskôr agentúra TASS úrady. Divadlo následne oznámilo obnovenie svojej normálnej prevádzky. Celkovo sa v nedeľu evakuácie v Moskve vzťahovali na zhruba 30-tisíc ľudí. Z obchodného domu GUM na Červenom námestí muselo odísť do bezpečia 2500 návštevníkov. Stopy po bombách sa nenašli. V Rusku sa od 11. septembra začali pravidelne objavovať anonymné hlásenia o údajných bombových hrozbách v hoteloch, nákupných centrách, vlakových staniciach či letiskách. V ani jednom z týchto prípadov sa prítomnosť výbušniny nepotvrdila. TASS uvádza, že bezpečnostné zložky doposiaľ prehľadali približne 2600 budov v 170 mestách a viac ako jeden milión osôb evakuovali. Pozadie týchto incidentov je nejasné. Ruské médiá hovoria o útokoch hackerov. Úrady to označujú ako "telefonický terorizmus" a pokračujú vo vyšetrovaní.


Kenská armáda zabila v Somálsku 31 militantov aš-Šabábu

Pozemné jednotky boli pri zásahu voči dvom základniam aš-Šabábu podporované bojovými vrtuľníkmi a delostrelectvom.

NAIROBI. Kenská armáda v pondelok oznámila, že v Somálsku zabila 31 militantov z islamistickej skupiny aš-Šabáb. Armáda vo vyhlásení ďalej uviedla, že k útoku na militantov došlo v nedeľu v okrese Badhadhe v regióne Dolná Džuba ležiacom na juhu Somálska; pozemné jednotky boli pri zásahu voči dvom základniam aš-Šabábu podporované bojovými vrtuľníkmi a delostrelectvom. Kenské jednotky sú súčasťou vyše 22-tisícovej mnohonárodnej mierovej Misie Africkej únie v Somálsku (AMISOM), ktorej cieľom je podporiť tamojšiu vládu v boji proti aš-Šabábu, uviedla agentúra AP. Somálska republika prakticky prestala existovať ako celistvý štát v roku 1991, keď padol režim diktátora Siada Barrého. Medzinárodné spoločenstvo považuje za jedinú legitímnu vládu federálnu administratívu, ktorá však reálne ovláda len metropolu Mogadišo a niekoľko ďalších okresov. Zvyšok krajiny je pod kontrolou neuznaných úradov, klanov či radikálnych islamistických hnutí. Jedným z nich je hnutie aš-Šabáb, ktoré má tesné kontakty s medzinárodnou teroristickou sieťou al-Káida. Aš-Šabáb vedie boj proti ústrednej vláde v Somálsku a svojimi výpadmi bráni aj humanitárnym operáciám OSN v krajine.


Saková nevie, či bude na kandidátke Smeru, prípadnú ponuku zváži

Saková sa v názoroch na predĺžené moratórium a Glváčovu kauzu zhoduje s Pellegrinim.

BRATISLAVA. Ministerka vnútra SR Denisa Saková (Smer) necháva otázku svojho pokračovania v politike otvorenú. Po stredajšom rokovaní vlády uviedla pred médiami, že nevie, či bude na kandidátke Smeru v nadchádzajúcich voľbách, prípadnou ponukou sa ale bude zaoberať. "Kandidátka je v rukách predsedníctva strany, neviem, či na nej budem. Ak však ponuka príde, budem ju zvažovať," uviedla o svojej prípadnej politickej budúcnosti. Po stredajšom rokovaní vlády sa tiež vyjadrila ku kauze podpredsedu parlamentu Martina Glváča (Smer). Povedala, že osobne sa neangažuje v straníckej diskusii o tom, či by mal rezignovať na svoj post v dôsledku svojej komunikácie s obvineným Marianom Kočnerom. "Je to na jeho rozhodnutí a jeho svedomí, on vie najlepšie, čo si s dotyčným písal," povedala Saková na adresu Glváča. Priznala zároveň, že sa v tejto otázke stotožňuje s postojom predsedu vlády Petra Pellegriniho (Smer). "Teda ak je niečo nevysvetliteľné, tak by sa mala opustiť nejaká stolička," naznačila. S premiérom sa šéfka rezortu vnútra zhoduje aj v názore na 50-dňové moratórium na predvolebné prieskumy. "Nemyslím si, že je teraz efektívne sa vôbec baviť o 50-dňovom moratóriu a že je správne takto vstupovať do už rozbehnutej predvolebnej kampane," povedala pred médiami.


Trump: Vyzerá to tak, že za útokmi v Saudskej Arábii je Irán

Nechcem vojnu s nikým, ale sme pripravení viac ako ktokoľvek iný, vyhlásil Trump.

WASHINGTON. Prezident USA Donald Trump v pondelok vyhlásil, že "to vyzerá" tak, že za útoky dronmi na kľúčové ropné zariadenia v Saudskej Arábii je zodpovedný Irán, ale dodal, že nechce vojnu s touto krajinou. Informovala o tom tlačová agentúra AP. Prezident v Bielom dome ďalej povedal, že USA neuvažujú o možnostiach odvety, kým nebude mať "definitívny dôkaz", že za útoky je zodpovedný Irán. "Nechcem vojnu s nikým, ale sme pripravení viac ako ktokoľvek iný," uviedol Trump pred novinármi v Oválnej pracovni. Aj podľa amerického ministra zahraničných vecí Mikea Pompea "objavujúce sa informácie naznačujú, že zodpovednosť nesie Irán". Irán odmieta účasť na útokoch, ku ktorým došlo v období zvýšeného napätia, pretože Teherán prestáva plniť jadrovú dohodu uzavretú so svetovými veľmocami v roku 2015. Dohodu podpísali aj Spojené štáty, ale tie už vlani od dohody odstúpili. Trump oznámil, že Pompeo odcestuje do Saudskej Arábie, ale dátum nespresnil. K víkendovým útokom dronmi na významné saudskoarabské ropné zariadenia sa prihlásili jemenskí povstalci-húsíovia, ktorých vo vojne proti koalícii vedenej Saudskou Arábiou v Jemene podporuje práve Irán. Iránsky prezident Hasan Rúhání v pondelok vyhlásil, že tieto útoky jemenských povstalcov boli ich "legitímnou obranou a protiútokom" za to, že Saudská Arábia vedie proti húsíom vojnu v Jemene. "Koalícia pod vedením Saudskej Arábie bombarduje Jemen každý deň," zdôraznil Rúhání.


Sagan možno nebude obhajovať titul majstra sveta. Cítim únavu, priznáva

Teraz vám neviem povedať, či v Katare budem štartovať. Bola to dlhá sezóna. Som rád, že už je na konci, tvrdí stále úradujúci majster sveta.

AMSTERDAM. Slovenský cyklista Peter Sagan splnil na pretekoch Eneco Tour 2016 svoj cieľ. Zásluhou tretieho miesta v celkovej klasifikácii sa opäť dostal na čelo svetového rebríčka UCI WorldTour, ktorý po nedeli vedie s náskokom šesťdesiatich bodov pred Kolumbijčanom Nairom Quintanom. Náročná sezóna si však vybrala svoju daň a úradujúcemu majstrovi sveta i Európy hrozí, že na blížiacom sa svetovom šampionáte nebude obhajovať majstrovský titul z Richmondu 2015. MS v katarskej Dohe sa začínajú 16. októbra. "Teraz vám neviem povedať, či v Katare budem štartovať. Cítim únavu. Bola to dlhá sezóna, som rád, že už je na konci. Teraz som štartoval tu na Eneco, minulý týždeň to boli majstrovstvá Európy. Musím si to premyslieť, uvidíme," povedal Sagan pre Cycling News po pretekoch v Beneluxe. S výkonmi na Eneco Tour 2016 bol spokojný. "Hoci som nevyhral celkové poradie, získal som dostatok bodov do poradia WorldTour a vediem svetový rebríček. Som za to veľmi šťastný," pokračoval Žilinčan, ktorý na podujatí vyhral tretiu a štvrtú etapu a jeden deň jazdil v bielom drese lídra pretekov. O celkový triumf ho pripravila tímová časovka, v ktorom skončila jeho stajňa Tinkoff ôsma. Rebríček UCI WorldTour vedie so ziskom 669 bodov pred Quintanom, tretí priebežne je Brit Christopher Froome (Team Sky). Do skončenia seriálu zostávajú už len tradičné jednodňové preteky Okolo Lombardie. Ich 110. ročník je na programe 1. októbra. Podľa informácií na cyklistických portáloch Quintana na podujatí v severnom Taliansku neplánuje štartovať. Znamenalo by to, že Sagan zakončí rok 2016 ako svetová jednotka. (stav k 26. septembru)


Rozšírená realita a termokamera. Sedem funkcií, ktoré budú mať čoskoro všetky mobily

Kvalitnejšie fotoaparáty vyšliapu cestu pre mnohé moderné technológie.

SAN FRANCISCO, BRATISLAVA. Máte pocit, že výrobcovia mobilov v posledných rokoch nič zaujímavé na trh neuviedli? Redaktori magazínu Engadget pripravili prehľad technológií, ktoré sa zaručene tlačia do pripravovaných modelov. Pokémon Go môže byť iba vrcholom ľadovca. Herným trhákom sa stal vďaka rozšírenej realite. Vývojári hľadajú najrôznejšie spôsoby, ktorými by mohli digitálny svet prepojiť s tým skutočným. Ako sa volajú kopce, ktoré vidíte z vyhliadky? I to vám dnes prezradí rozšírená realita v mobile. Je to technológia, ktorá dokáže zvýšiť kvalitu fotografií a videí šikovným trikom. Namiesto toho, aby musel výrobca siahnuť po väčších a citlivejších čipoch, obrazové dáta zozbiera dvojicou jednoduchších, z ktorých každý funguje so svojou optikou odlišne. Ľudia odložili fotoaparáty do zásuviek a od svojich mobilov očakávajú stále kvalitnejšie snímky. Zatiaľ je jedinou známou cestou šikovná matematika, ktorá stojí nad viacerými snímačmi. Budeme sa s tým stretávať čoraz častejšie. O tom, že ľudia pri mobiloch najväčšmi túžia po lepších fotografiách vypovedal už nejeden spotrebiteľský prieskum. Lepšie šošovky sú cestou ku krajším snímkam, hoci by to bolo niekedy aj za cenu voliteľného príslušenstva, či väčšej hrúbky mobilu v mieste uloženia optiky. Výrobcovia mobilov začali aktívne diskutovať s výrobcami optiky, aby konečne posunuli digitálnu fotografiu v mobiloch vpred. Zvučné mená do sveta mobilov prichádzajú čoraz mocnejšie. Je to funkcia ktorú ma nejeden fotoaparát, avšak máloktorý mobil. Na trhu je obrovský potenciál pre firmy, ktorým sa podarí priniesť technológiu, ktorá by búrala doterajšie bariéry. Šosovky ktoré menia svoj tvar, nanomateriály ktoré zasahujú do toku svetla - to všetko sú príležitosti pre to, aby výrobcovia mobilov dokázali na seba strhnúť pozornosť. Nie je tomu dávno, čo všetci počítali megapixely pri fotografiách a rovnaký trend začína byť citeľný aj pri nahrávaní videa. Do popredia sa dostávajú štandardy s vysokým rozlíšením a práve logo 4K či Ultra Hight-Definition (UHD) môžu byť hybnou silou, ktorá pri výbere mobilu u spotrebiteľov rozhodne o tom, či dajú prednosť jednému či druhému modelu. Tu však ide hlavne o výkon grafických čipov a prístup k úložisku. Čo oko nevidí, mobil dokáže zaznamenať s presnosťou. Na nočné videnie zatiaľ nečakajte, pretože reč je o termovízii. Objavila sa v prvých mobiloch pre stavebníkov a elektrikárov, siahajú po nej aj poľovníci. Z termovízie, ktorá sa na trh dostane do štandardnej výbavy mobilov sa môže stať kratochvíľa pre všetkých zvedavcov. Málokto dnes dokáže odhadnúť, aké aplikácie sa vyroja v repozitároch pre využitie technológie. Ľahko nasnímate otáčaním telefónu 360 stupňovú panorámu. Oveľa náročnejšie je, ak chcete dosiahnuť rovnaký výsledok pri natáčaní videa. V súvislosti s virtuálnou realitou by nejednej firme prospelo, ak by ľudia mohli takéto videá natáčať bežným mobilom. Môžeme preto očakávať, že táto funkcia môže už čochvíľa hrať dôležitú úlohu na trhu. TIP: Pozrite si odborné recenzie a ceny na 360 stupňové kamery v našej službe Recenzie.Sme.sk.


Situáciu na maďarských cestách komplikuje mrznúci dážď

Na šmykľavých cestách zaznamenali v noci 43 nehôd.

BUDAPEŠŤ. Najvyšší stupeň varovania pred mrznúcim dažďom vydala maďarská meteorologická služba (OMSZ) v stredu ráno pre strednú časť krajiny, pričom na severe bude komplikovať dopravu sneženie. Na šmykľavých cestách zaznamenali v noci 43 nehôd, v Budapešti spôsobuje nepriaznivé počasie problémy v mestskej hromadnej doprave. Podľa spravodajského servera hvg.hu sa na štátnej ceste č. 1 medzi severomaďarskými obcami Abda a Öttevény zranilo pri zrážke dvoch mikrobusov deväť ľudí, z nich jeden ťažko. Ďalší mikrobus sa po šmyku na diaľnici M3 v oblasti obce Kerekharaszti 50 kilometrov severovýchodne od Budapešti prevrátil na bok. Jeden človek sa zranil. V hlavnom meste zasahovali hasiči pri 12 nehodách. Na šmykľavých chodníkoch sa zranili desiatky chodcov.


Trumpovo vyhlásenie o Jeruzaleme kritizovali ďalší európski i svetoví lídri

Jeruzalem by mal podľa Británie slúžiť Izraelskej aj Palestínskej strane.

LONDÝN, RÍM, BERLÍN, ANKARA. Rozhodnutie prezidenta USA Donalda Trumpa uznať Jeruzalem za hlavné mesto Izraela ohrozuje vyhliadky na mier medzi Izraelčanmi a Palestínčanmi. Povedala to v stredu britská premiérka Theresa Mayová, čím sa pridala k mnohým európskym a svetovým lídrom, ktorí už vyhlásenie amerického prezidenta odsúdili. "Nesúhlasíme s rozhodnutím USA presunúť svoje veľvyslanectvo do Jeruzalema a uznať Jeruzalem za hlavné mesto Izraela pred dosiahnutím konečnej dohody o jeho štatúte. Domnievame sa, že vyhliadkam na mier v regióne to nepomáha," uviedla Mayová vo vyhlásení. Dodala, že Británia ohľadom štatútu Jeruzalema dlhodobo zastáva jasnú pozíciu, že rozhodnúť by sa malo cestou rokovaní medzi Izraelčanmi a Palestínčanmi, pričom Jeruzalem by mal napokon ako hlavné mesto slúžiť obom stranám. Znepokojenie v súvislosti s dôsledkami Trumpovho vyhlásenia vyjadrilo medzičasom aj Taliansko. Tamojší minister zahraničných vecí Angelino Alfano uviedol, že pozícia Ríma v tejto otázke je a ostáva zakotvená v európskom i medzinárodnom konsenze. "Apelujeme na pocit zodpovednosti všetkých aktérov v Palestíne i v (celom) regióne, nech je možné vyhnúť sa incidentom a násiliu, ktoré by nebolo nikomu osožné," dodal. S Trumpom nesúhlasí ani Turecko. "Jeruzalem sa rozhodnutím Trumpa automaticky nestane hlavným mestom Izraelu," povedal v utorok turecký minister zahraničných vecí Mevlüt Čavušoglu. "Nemôžete prísť a povedať, som veľká mocnosť, môžem to spraviť," odkázal minister Spojeným štátom. Vyhlásenie jednej krajiny podľa Čavušogla nemôže spôsobiť, že sa z Jeruzalema skutočne stane izraelské hlavné mesto. "Celý svet je proti tomu a je to nesprávne," dodal turecký minister. Trumpovo rozhodnutie zároveň označil za "nebezpečný krok". Trumpovo vyhlásenie medzičasom kritizovali mnohé ďalšie štáty vrátane vlád Kanady, Austrálie, Jordánska ši Sýrie. Už skôr ho odsúdilo množstvo európskych krajín vrátane Nemecka, Českej republiky či Poľska, aj generálny tajomník Organizácie Spojených národov António Guterres či šéfka diplomacie EÚ Federica Mogheriniová. Nesúhlas vyjadrili aj Francúzsko, Taliansko, Švédsko, Británia, Bolívia, Uruguaj, Egypt a Senegal, ktoré zároveň požiadali o zvolanie mimoriadneho zasadnutia Bezpečnostnej rady OSN.


Dôvera v demokratický systém neklesá, pohoršila si len armáda

Slováci veria svojej vláde viac ako iné krajiny strednej Európy.

BRATISLAVA. Rakúšania sa v pohľade na štát od Slovákov až tak nelíšia, hovorí 27-ročný Bratislavčan Juraj Čík, ktorý sa vo Viedni živí ako programátor. Myslia si, že sú oproti západu pozadu a že v podstate ide o takú väčšiu dedinu. V jednej veci je ale rozdiel. „V rakúsku veci fungujú, a Rakúšania to vedia. Keď prídete na úrad, tak je vidieť, že to jednoducho funguje,“ povedal Čík. V porovnaní s krajinami V4, veria Rakúšania svojim štátnym inštitúciám niekedy až dvojnásobne. Vyplýva to z analýzy denníka SME. Slovensko je v dôveryhodnosti inštitúcií dlhodobo pod Európskym priemerom. O tomto probléme často hovorí aj prezident Andrej Kiska a varuje pred posilňovaním nedemokratických strán v politike. V skutočnosti však dôvera v štátne inštitúcie stúpa aj na Slovensku. Mierne za posledných 11 rokov klesla dôvera len v armádu. Inak ale vzrástla dôvera v politické orgány, políciu aj súdy. „Dnes tá nedôvera nie je taká výrazná, ako to bolo v minulosti. Keď extrémisti poukazujú na nefungujúci systém, ktorý chcú odstrániť, je to falošné,“ povedal politológ Girgorij Mesežnikov. Najvýraznejšie zlepšenie v dôvere zaznamenali vláda a parlament. Dnes im verí o tretinu viac ľudí ako v roku 2005, keď končila Dzurindova vláda. Pre Slovákov sú tieto inštitúcie teraz dokonca dôveryhodnejšie než pre ich susedov v Poľsku, Česku či Maďarsku. Súvisí to podľa Mesežnikova s tým, ako je vláda zložená. V tejto koalícií sú rôzne strany, ktoré reprezentujú národniarov, menšiny či ľavičiarov. „Je známy fenomén, že hneď, ako je vaša strana vo vláde, tak dôveryhodnosť v štát sa zvyšuje,“ povedal Mesežnikov. Dlhodobo má problém slovenské súdnictvo. Jeho dôveryhodnosť za skúmané obdobie síce mierne vzrástla, ale v porovnaní s Európu sme stále na chvoste. Priemerne súdom verí asi polovica obyvateľov Európskej únie, kým u nás je to len tretina ľudí. „Je to niečo neuveriteľné, že kým v krajinách V4 je dôvera v súdnictvo niekedy až katastrofálna, v Rakúsku mu veria dve tretiny ľudí,“ povedal Mesežnikov. Dôvera v súdy pritom výrazne stúpla až v tomto roku, tvrdí organizácia Via Iuris. Odvoláva sa na prieskum, ktorý pre Via Iuris a Súdnu radu urobila agentúra TNS. Za dlhé obdobie ide podľa organizácie vôbec o prvý prieskum, ktorý nejaké zvýšenie dôvery ukázal. „Ukazuje sa, že zmeny v justícii, prinášajú prvé konkrétne výsledky,“ povedala advokátka Zuzana Čaputová, ktorá s Via Iuris spolupracuje. Oslovení policajti či vojaci sa o dôveryhodnosti ozbrojených zložiek na záznam rozprávať nechceli. Zhodujú sa ale, že strácajú kontakt s verejnosťou, ktorá tak potom nerozumie ich práci. Riešiť by sa to dalo napríklad ich návštevami na školách. Výsledky akýchkoľvek prieskumov treba brať s rezervou, dôvera ľudí v štátne orgány je premenlivá záležitosť, dodáva Mesežnikov. „Stačí niekoľko udalostí, aby sa nálada v spoločnosti zmenila,“ povedal. Tento text ste mohli čítať vďaka tomu, že platíte za obsah. Vážime si to.


Podozrivý zo streľby v nórskej mešite odmietol obvinenie z vraždy

OSLO. Nór podozrivý zo zabitia svojej nevlastnej sestry a spustenia streľby v mešite neďaleko Osla odmietol obvinenia z vraždy a pokusu o vraždu. Podľa tlačovej agentúry AFP to v pondelok oznámil jeho právnik. Muž, médiami identifikovaný ako 21-ročný Philip Manshaus, je podozrivý z vraždy svojej 17-ročnej nevlastnej sestry a pokusu o vraždu v islamskom centre al-Noor v meste Baerum. K incidentu došlo v sobotu. Polícia zvažuje, že medzi obvinenia pridá aj "pokus o teroristický čin". Podozrivý sa v pondelok o 13.00 h objaví pred súdom, kde sa podrobí väzobnému výsluchu. Na žiadosť polície sa tak udeje bez prítomnosti médií. Podozrivý vtrhol do mešity vyzbrojený najmenej dvoma zbraňami a spustil paľbu. Následne ho premohol 65-ročný muž, ktorý utrpel ľahšie zranenia. Niekoľko hodín po útoku bolo nájdené v Baerume telo mladej ženy a polícia v nedeľu potvrdila, že ide o jeho nevlastnú sestru. Muž je podľa miestnych médií čínskeho pôvodu. Na základe predbežného vyšetrovania možno podľa osloskej polície skonštatovať, že podozrivý má "krajne pravicové" a "protiimigračné" názory. Mladý muž je okrem iného sympatizantom nórskeho nacistického kolaboranta Vidkuna Quislinga (1887-1945). Nórske médiá v sobotu oznámili, že podozrivý pred útokom údajne zverejnil na internete príspevok pochvalne sa vyjadrujúci o masovej streľbe, pri ktorej v dvoch mešitách v novozélandskom meste Christchurch zomrelo v marci 51 ľudí. Polícia v Osle v nedeľu, keď sa začal moslimský sviatok Íd al-adhá, posilnila svoju prítomnosť v iných mešitách a jej príslušníci sú aj ozbrojení.


Na Železnej studničke našli sudy s toxickým odpadom

Na 16 veľkých sudov plných nebezpečného toxického odpadu poukázal starosta Nového Mesta.

BRATISLAVA. V bratislavskom lesoparku, na Železnej studničke, niekto do lesa vyhodil 16 veľkých sudov plných nebezpečného toxického odpadu. Na sociálnej sieti na to upozornil starosta bratislavského Nového Mesta Rudolf Kusý. Na mieste bola vo štvrtok podľa starostu envirokriminálka, špecializovaná jednotka hasičov a aj inšpekcia životného prostredia. "Podľa prvotného rozboru sa v sudoch nachádza odpad zo zatiaľ nešpecifikovaných ropných látok. Sudy aj s odpadom budú bezpečne odvezené a po detailnejšej analýze spolu s obsahom zlikvidované," spresnil Kusý. Verí, že polícii sa podarí vypátrať páchateľa a "dostane exemplárny trest". Polícia uviedla, že kriminalisti vo štvrtok v treťom a štvrtom bratislavskom okrese vykonali prvotné úkony súvisiace s objasňovaním environmentálnej kriminality. "Poverený príslušník Policajného zboru v tejto súvislosti začal trestné stíhanie vo veci trestného činu neoprávneného nakladania s odpadmi. Bližšie informácie k prípadu poskytneme, hneď ako to procesná situácia vo vyšetrovaní umožní," spresnila hovorkyňa Krajského riaditeľstva Policajného zboru v Bratislave Lucia Mihalíková.


Slováci sa podielali na výskume povodní, našli spojenie so zmenou klímy

V štúdii využili údaje vodomerných staníc z celej Európy za 50 rokov.

BRATISLAVA. Až doteraz sme nevedeli spojiť zmenu klímy s výskytom povodní v Európe. Nová štúdia medzinárodného tímu vedcov, na ktorej sa podieľali aj slovenskí výskumníci z STU, teraz ukazuje, že obdobie výskytu najväčšej povodne v danom roku sa v mnohých oblastiach posúva. Výskumníci analyzovali údaje paneurópskej databázy z viac ako 4200 vodomerných staníc za ostatných 50 rokov, v ktorých našli jasné vzory zmien v obdobiach, kedy nastávali povodne. "Výsledok analýzy doby výskytu najväčších povodní v každom roku ukázal, že v niektorých regiónoch nastala v sledovanom období zmena načasovania výskytu týchto povodní," povedal podľa STU profesor Günter Blöschl z Technickej univerzity vo Viedni, ktorý výskum viedol. Z pohľadu niektorých regiónov Európy môžeme povedať, že meniace sa klimatické podmienky majú vplyv na zmenu doby výskytu týchto povodní. Údaje, ktoré mali k dispozícii, pokrývali celú Európu a tiež rozmanité vlastnosti povodní. Výsledky štúdie publikoval prestížny magazín Science.  Zo všetkých prírodných nešťastí sú to práve povodne, ktoré zasiahnu celosvetovo najviac ľudí. Podľa údajov Technickej univerzity vo Viedni spôsobia povodne každoročne priemerné škody za 104 miliárd dolárov. Očakáva sa pritom, že zmeny v klimatických podmienkach ovplyvnia silu, frekvenciu či obdobie výskytu povodní. Doterajšie výskumy v tejto oblasti však znemožňovali napríklad rôzne spôsoby predchádzania povodniam, či neklimatické faktory. Výskyt povodní totiž môže človek výrazne ovplyvniť napríklad zmenou spôsobu využívania pôdy alebo odlesňovaním územia. Výskumníci sa teraz pozreli na údaje o objemoch vody, ktoré odtečú za určité časové obdobie z povodia rieky. Priemerné načasovanie výskytu povodní určili podľa dátumov, kedy sa v sledovanom období vyskytli. Následne určili trend vývoja načasovania povodní a odhadli budúci vývoj. Výsledky podľa vedcov ukazujú jasné zmeny v načasovaní povodní v Európe za uplynulých 50 rokov. "Z pohľadu niektorých regiónov Európy môžeme povedať, že meniace sa klimatické podmienky majú vplyv na zmenu doby výskytu týchto povodní," hovorí profesor Ján Szolgay zo Stavebnej fakulty STU. Zároveň dodáva, že vo Švédsku, Fínsku či pobaltských krajinách sa najvyššia povodeň v roku vyskytuje o mesiac skôr aj z dôvodu skoršieho topenia snehu oproti minulosti. Na druhej strane, v severnom Nemecku a severnej Británii, západnom Írsku, či časti Škandinávie sa veľké povodne vyskytujú o dva týždne neskôr, ako tomu bolo v minulosti. Vzhľadom na geografickú polohu Slovenska odborníci nevedia povedať, že by klimatické zmeny jasne spôsobovali povodne. Profesorka Silvia Kohnová zo Stavebnej fakulty STU hovorí, že "nemôžeme preukázateľné hovoriť, že by dochádzalo k jednoznačnému posunu výskytu najväčšej ročnej povodne." Povodne v oblasti Tatier sú najčastejšie v júni a júli, pričom ich spôsobujú prívalové dažde, zatiaľ čo na západe a východe sa vyskytujú na začiatku jari, keď sa topí sneh a padajú zrážky. Výskumníci však v štúdii upozorňujú, že sa neozaoberali množstvom faktorov, ako napríklad veľkosť povodní, intenzitou zrážok či lokálnymi klimatickými pomermi. DOI: 10.1126/science.aan2506


Britská vedkyňa zomrela na ostrove Ikaria po páde z výšky

Vedkyňa bola vášnivou športovkyňou a holdovala behu po lesných a horských chodníkoch.

ATÉNY. Britská vedkyňa Natalie Christopherová zomrela okamžite po páde z veľkej výšky na gréckom ostrove Ikaria. Vo štvrtok to oznámil koroner Nikos Karakukis, ktorého citovali tlačové agentúry AP a AFP. Telo 34-ročnej astrofyzičky Christopherovej, ktorá žila na Cypre a v Grécku bola na dovolenke s partnerom, sa našlo v stredu popoludní v 20 metrov hlbokej rokline. Vedkyňa bola vášnivou športovkyňou a fanúšičkou trail runningu, behu po lesných a horských chodníkoch vo voľnej prírode za akýchkoľvek poveternostných podmienok. Jej 38-ročný cyperský partner nahlásil jej nezvestnosť v pondelok po tom, čo si išla ráno zabehať do okolia ich hotela, ale nevrátila sa. V danej oblasti sa nachádzajú chodníky popri strmých zrázoch a roklinách. Koroner Karakukis, ktorý pricestoval na ostrov Ikaria z gréckej metropoly Atény, vyhlásil, že dôkazy získané pri počiatočnej prehliadke oblasti, kde telo Christopherovej našli, "zodpovedajú pádu z výšky". Karakukis povedal novinárom, že Christopherová utrpela poranenie hlavy a okamžite zomrela. Jej telo previezli vo štvrtok do márnice v nemocnici v Aténach, kde vykonajú úplnú pitvu. Výsledky z nej sa očakávajú v piatok. Podľa gréckych a cyperských médií obaja partneri pricestovali na Ikariu v sobotu a odísť mali v pondelok. Ubytovaní boli neďaleko prístavného mesta Agios Kirykos. Christopherová odišla z ich hotela v pondelok ráno zabehať si, ale už sa nevrátila. Miestne orgány, dobrovoľníci a policajný tím z Atén pátrali dva dni, potom hasič spozoroval telo ležiace v rokline a rozdrvené skalou. Miesto nálezu sa nachádza približne jeden a pol kilometra od hotela dvojice. Grécke médiá v predchádzajúcich dňoch písali, že v hotelovej izbe partnerov sa našli stopy krvi. Partner ženy vysvetlil, že Christopherovej krvácal nos. Forenzná polícia prehliadla hotel, ako aj partnerov mobilný telefón, uviedli médiá. Tento prípad sa stal tri týždne po vražde americkej 59-ročnej molekulárnej biologičky Suzanne Eatonovej na gréckom ostrove Kréta. Američanka sa tam zúčastňovala na vedeckej konferencii v meste Chania a 2. júla si išla zabehať, pričom si nevzala telefón. Jej telo našli o šesť dní v opustenom bunkri z druhej svetovej vojny neďaleko Chanie. K znásilneniu a vražde molekulárnej biologičky sa priznal 27-ročný farmár.


Hawking: V Trumpovej Amerike nie som vítaný

Britskému vedcovi sa nepáči postoj Trumpovej administratívy k boju proti klimatickým zmenám.

LONDÝN, BRATISLAVA. K britskej politike sa vyjadruje pravidelne, jeden z najslávnejších vedcov súčasnosti Stephen Hawking však najnovšie skritizoval aj amerického prezidenta Donalda Trumpa. Už v minulosti ho označil za demagóga, a to ešte v čase, keď bol Trump len republikánskym nominantom. Hawkingovi sa najnovšie nepáčia plány novej americkej administratívy na zastavenie boja proti klimatickým zmenám. Trumpových stúpencov zároveň označil za "neliberálnych" a „zle informovaných“. "Klimatická zmena je jednou z najväčších výziev, ktorej dnes čelíme," cituje Hawkinga Guardian. Hawking je známym prívržencom britskej ľavice a v minulosti podporil aj prezidentského kandidáta amerických demokratov Ala Gora. Britský astrofyzik dostal tiež v roku 2009 od Trumpovho predchodcu Baracka Obamu prestížnu Medailu slobody. Spojené štáty by podľa vlastných slov opäť raz navštívil, ale obáva sa, že teraz, keď krajinu vedie Trump, by tam „nebol veľmi vítaný“. „Trumpa zvolili ľudia, ktorí boli sklamaní vládnucou elitou a búrili sa proti globalizácii,“ povedal Hawking v programe britskej ITV. „Jeho prioritou je uspokojiť vlastných voličov, tí však nie sú ani liberáli ani dobre informovaní,“ dodal vedec.


Na irackých vojakov v Mosule zaútočili samovražedné atentátničky

Pri útoku zomrel jeden vojak a niekoľko ďalších utrpelo zranenia.

MOSUL. Dve samovražedné bombové atentátničky ukrývajúce sa v skupine utekajúcich civilistov zaútočili v pondelok ráno na irackých vojakov v Mosule. Zabili jedného vojaka a niekoľko ďalších zranili, informuje agentúra AP. Podľa polície išlo o najnovší útok Islamského štátu (IS) v čase, keď iracké sily obkolesujú posledné miesto odporu, ktoré militanti držia v centre mesta. Ich pozície sa rýchlo oslabujú a v súčasnosti kontrolujú iba niečo vyše štvorcového kilometra v historickom Starom meste. V minulých troch dňoch došlo k štyrom podobným útokom na irackých vojakov, ktorí zvádzajú prudké boje s militantmi v uliciach. Pred bojmi utekajú stovky civilistov. Pondelkový útok atentátničiek sa udial v oblasti zničenej Veľkej Núrího mešity. Minulý týždeň armáda prevzala kontrolu nad touto mešitou ako niekdajším významným symbolom IS. Iracký premiér Hajdar Abádí následne ohlásil koniec samozvaného kalifátu IS, ktorý táto organizácia vyhlásila práve z uvedenej mešity. Historickú Veľkú Núrího mešitu, ktorá bola známa šikmým minaretom z 12. storočia, IS vyhodil 21. júna do vzduchu, čo iracká vláda označila za znamenie blížiacej sa porážky tejto organizácie v Mósule.


Thajsko: Desaťtisíce ľudí prišli vzdať úctu zosnulému kráľovi

Pchúmipchón Adundét vládol v Thajsku vyše 70 rokov, poddaní ho mali vo veľkej úcte.

BANGKOK. Desaťtisíce ľudí v Thajsku vytvorili v noci nadnes dvojkilometrový zástup, aby vzdali úctu pred rokom zosnulému thajskému kráľovi Pchúmipchónovi Adundétovi. Jeho telo dnes posledný raz vystavili k verejnej úcte v trónnej sieni kráľovského paláca v Bangkoku. Informovala o tom agentúra DPA. Rozlúčkové obrady a kremácia pozostatkov zosnulého kráľa sa uskutočnia v dňoch 25. až 29. októbra. Ráma IX. zomrel vlani 13. októbra vo veku 88 rokov. Od 1. decembra ho oficiálne nahradil korunný princ Mahá Vatčirálongkón, ktorý sa ujal trónu ako kráľ Ráma X. Pchúmipchón Adundét vládol v Thajsku viac ako 70 rokov a tešil sa veľkej úcte svojich poddaných. Po jeho smrti vyhlásili v krajine ročný štátny smútok. Truhle so zabalzamovanými telesnými pozostatkami zosnulého panovníka sa od vlaňajšieho októbra, keď bola vystavená v trónnej sieni kráľovského paláca, poklonilo už viac ako 12,5 milióna ľudí, čo je zhruba šestina z počtu obyvateľov Thajska. Len v priebehu stredy navštívilo palác takmer 100-tisíc smútiacich.


Merkelová: V migrácii musíme byť solidárni

BERLÍN. Nemecko má veľké plány s Európskou úniou, ale najskôr potrebuje novú vládu. Uviedla to vo štvrtok nemecká kancelárka Angela Merkelová v prejave pred poslancami Bundestagu, ktorý predniesla deň pred neformálnym summitom EÚ. Návrh koaličnej dohody, ktorá sa má stať základom pre vytvorenie novej nemeckej vlády, podľa Merkelovej počíta s posilnením a reformou Únie, informovala stanica Deutsche Welle. EÚ si musí podľa kancelárky vyvinúť mechanizmy, ktoré jej umožnia čeliť silnejúcim politickým a ekonomickým tlakom, čo bude podľa nej aj ťažiskom piatkového summitu v Bruseli. "Musíme byť pripravení podporiť (spoločné) iniciatívy tam, kde sú vhodnejšie než riešenia na národnej úrovni," povedala Merkelová poslancom dolnej komory nemeckého parlamentu. Pripomenula, že návrh koaličnej dohody sa zasadzuje za spoločnú migračnú politiku. Podľa Merkelovej treba vyvinúť väčšie úsilie v boji proti pašerákom ľudí a výrazne posilniť pohraničnú agentúru EÚ Frontex, ale tiež zmapovať príčiny, pre ktoré migranti odchádzajú zo svojich domovských krajín. Všetky krajiny EÚ by podľa nej mali byť solidárne v otázke prerozdeľovania migrantov. Bremeno masovej migrácie podľa nej nemôžu niesť len niektoré členské štáty a preto je potrebné zaviesť spravodlivý systém kvót. Kancelárka hovorila tiež o potrebe spoločných opatrení v oblasti bezpečnosti, ktoré by Európskej únii umožnili zohrávať dôležitú úlohu pri riešení globálnych konfliktov. Medzinárodné spoločenstvo by podľa nej malo podniknúť kroky, ktoré by prinútili sýrsku vládu ukončiť "masakrovanie" vlastného obyvateľstva. Merkelová zdôraznila aj potrebu väčšej finančnej a ekonomickej solidarity medzi bohatšími a chudobnejšími členmi EÚ.


Takto sa zrodila Hendrixova nesmrteľnosť. Za deväť šialených mesiacov

Pohľadnica Alovi Hendrixovi, 1966: Otec, som v Anglicku. Stretol som nejakých ľudí a tí zo mňa spravia hviezdu. Zmenil som si meno na Jimi.

Šlo to bleskovo. Tak rýchlo, ako keby gitarové sólo nehral človek, ale blázon z inej planéty. A presne tak to aj bolo. Keď pred päťdesiatimi rokmi Jimi Hendrix vystúpil v Londýne z lietadla, bol ešte nikto. O deväť mesiacov mal svet novú senzáciu, legendu, o ktorej dnes dejiny hovoria ako o najlepšom gitaristovi sveta. Čo mu dovtedy nedala Amerika, našiel tu, v meste s dvojposchodovými autobusmi, červenými telefónnymi búdkami a klubovou scénou, ktorá ho nielen prijala, ale vytiahla z neho to najlepšie, čo v sebe mal. A on sa nešetril. Rock'n'roll má mnoho príznačných momentov, ale málo z nich je takých zlomových, ako keď Linda Keith, dvadsaťročná britská modelka a bluesová fanatička, požičala biely Stratocaster úplne cudziemu chalanovi, ktorého stretla v New Yorku. V tom čase bola priateľkou Keitha Richardsa z Rolling Stones, ktorí boli práve v Spojených štátoch na turné. V jeden večer si vyrazila von so Seymourom Steinom, mužom, ktorý neskôr objavil Madonnu. Pozval ju do klubu Cheetah. Hral tam akýsi Jimmy Hendrix. „Bolo mi to hneď jasné. Jeho hudba mala atmosféru, on mal charizmu a v prstoch techniku. To, ako pôsobil na pódiu, bolo úžasné. Nemohla som uveriť, že ho ešte nikto neobjavil, že nikto neskáče od vzrušenia, keď ho vidí,“ spomínala Linda pre britský Guardian. Bolo mi to hneď jasné. Jeho hudba mala atmosféru a on mal charizmu. „Samozrejme, okamžite som si pomyslela: Toto musí Keith vidieť. Tento človek musí byť objavený, musí podpísať zmluvu s nahrávacou spoločnosťou a každému vyraziť dych. Vedela som, že toto všetko v ňom je, tak som po tom išla,“ potvrdzuje Linda pozíciu najdôležitejšej ženy v pozadí Hendrixovej budúcej kariéry. Vedela, čo treba spraviť. Na ďalšie Jimiho vystúpenie zavolala basgitaristu Chasa Chandlera z kapely Animals. Do Cafe Wha? sa schádzalo ako do tmavej jaskyne, zrazu reflektory zabrali javisko a tam stál týpek vo veľkej farebnej copacabana košeli, v príliš krátkych zvonových nohaviciach, v deravých topánkach a hral Hey Joe. „Bolo to ohromujúce. Vôbec ma neprekvapilo, že Chad bol úplne odpálený. S prvým akordom vyrazil Jimi dych aj mne, a to som vedela, že to príde!“ Chandler pochopil. Rozhodol sa, že tohto exota v otrasných háboch vezme so sebou do Londýna. V knihe Začať od nuly Jimi píše: „Dvadsiateho tretieho septembra 1966. V ten deň som pricestoval do Anglicka. Najprv ma nechali dobré tri-štyri hodiny tvrdnúť na letisku, pretože som nemal pracovné povolenie. Chvíľu sa dokonca hovorilo, že ma pošlú späť do New Yorku, ale nakoniec sa to nejako vybavilo.“ Hneď prvý večer v Británii bol preň osudový. Stretáva Andyho Sumnersa, budúceho bubeníka The Police, do týždňa už má svoju vlastnú kapelu Jimi Hendrix Experience s basistom Noelom Reddingom a bubeníkom Mitchom Mitchellom. No je tu ešte jedna dôležitá osoba. A opäť žena. V ten večer vstúpila do klubu Scotch of St James aj dvadsaťročná kaderníčka z Derby Kathy Etchingham. „Vchádzalo sa tam dolu cez točité schodisko, cez ktorého zábradlie sa všetci nakláňali, pretože chceli vidieť a počuť toho chlapíka, čo sedí v rohu pódia,“ rozrozprávala sa pre reláciu BBC World Service programme Witness samotná Kathy Etchingham. Bola tam takmer tma, len slabé a tlmené svetlá, ledva bolo vidieť obrysy človeka, čo napriek tomu totálne uhranul publikum. „Jimi bol svieži, znel fantasticky. Všetky oči boli upreté naňho, ľudia boli fascinovaní,“ hovorí Etchinghamová. Jeho talent bol neprehliadnuteľný. Keď dohral, Chandler mu predstavil Kathy. „Mal starý vojenský kabát, kvetovanú košeľu, na hlave afro a bol to čierny Američan. Bol úplne iný ako muži, ktorých som dovtedy poznala. Skrátka, vyzeral neobyčajne,“ vyznala sa. O chvíľu jej už s jemným americkým akcentom šepkal do ucha: Myslím, že si krásna. Kathy priznáva, že to bola veľmi banálna veta, no ak ju povie Hendrix, funguje to. O pár hodín už mierili cez Piccadilly smerom k Jimiho posteli. Hendrixa, nezvyknutého na londýnsku dopravu, takmer zrazilo auto. „Pravdaže, pozrel sa na zlú stranu cesty a taxík sa mu takmer ošuchol o hruď. Ešteže som ho stihla schmatnúť za golier kabáta a stiahnuť späť. Musíš sa dívať opačne, povedala som mu,“ spomínala Etchinghamová. Ráno ich z romantiky vytrhla nečakaná návšteva. Do ich izby sa vrútila šialená ženská, ktorá na Jimiho vrieskala, že je bastard, v amoku schmatla jeho gitaru a vyhrážala sa, že im ju rozmláti o hlavu. Vtedy sa chlapec naozaj zľakol. Gitara bola to jediné, čo v skutočnosti v Londýne mal. Okrem natáčok na vlasy a jedného krému. „Polož ju! Polož ju!“ kričal na hysterku. Našťastie, dala si povedať a vzápätí zmizla. Jimiho gitara zostala celá, akurát, že sa zmenila na nabitú zbraň. Briti boli z mladého muzikanta unesení. Dráždil ich. Pre jedných bol zvláštny úkaz - černoch koketujúci s popom, veľa ľudí zas hovorilo, že im pripomína „divokého muža z Bornea“, vraj vyzeral ako blázon a správal sa ako divoch. Slabšie povahy ťažko spracovávali jeho pódiovú šou, počas ktorej niekedy povýšil gitaru na svoju milenku a predstieral kopuláciu alebo hral zubami. „Obviňujú ma, že s gitarou robím nemravné veci. Nemyslím si to. Možno robím niečo, čo je sexy, ale ktorá hudba s poriadnym rytmom taká nie je? Hudba je taká osobná, že naozaj súvisí s predstavou sexu. Čo je na tom zlé? Je to azda horšie ako provokatívne reklamy v novinách alebo v televízii? Svet sa krúti okolo sexu,“ zaznamenal si Jimi. Ľudia ako Eric Clapton, Pete Townshend a Jeff Beck sa pozerali na Hendrixa všelijako, ale uznali, že ide o najúžasnejšieho gitaristu, akého kedy videli. Väčšina ľudí z tejto scény bola zamilovaná do amerického R'n'B a blues a zrazu tu bol človek, ktorý vedel, ako túto hudbu predať. Bol absolútne autentický. „Z Hendrixovho nového spôsobu hrania na elektrickú gitaru boli vykoľajení, jeho výkony boli také brilantné, že ledva dýchali. Všetci stáli ako prikovaní, len tuhli a potili sa,“ opisovala Jimiho vtedajšia priateľka. Napríklad horiaca gitara bol podvrh. Jednoducho sme ju poliali benzínom a zapálili. Ochranka šalela. Jimi to komentoval so sebe vlastnou úprimnosťou. „Niekedy po gitare skáčem, inokedy vyťahujem struny. Čím viac strunu vytiahnem, tým kvílivejší zvuk z nej dostanem. Niekedy gitaru otrieskam o zosilňovač, inokedy si naň sadnem, hrám zubami alebo sa rozhodnem, že zahrám lakťom. Ani neviem, čo všetko som vyskúšal. Taký je môj štýl. Keby som do toho nedal všetko, skapal by som od nudy,“ potvrdzuje Jimi v knihe. „Ak hráte zubami, musíte vedieť, čo robíte, aby ste si neublížili. Všade, kam prídeme, mi rozprávajú o akejsi kapele, kde sa chlapík snažil hrať zubami a tie skončili na pódiu. Tak dopadnete, ak si nebudete pravidelne čistiť zuby, hovorím im. V živote som si nástrojom neublížil.“ Priznáva, že zopár vecí spravil iba preto, aby zaujal. „Napríklad horiaca gitara bol podvrh. Jednoducho sme ju poliali benzínom a zapálili. Ochranka šalela, ale všimli si nás v každom časopise! Usporiadateľ, ktorý o všetkom vedel, na mňa mával zaťatou päsťou: Toto si prehnal, Hendrix! Skončili ste!“ Alebo mlátenie nástrojov, to bola priam jeho špecialita. „To sa začalo vlastne náhodou. Hrali sme v Kodani. Zoskočil som z pódia, všetko išlo ako po masle. Potom som vyhodil gitaru späť na pódium a vydriapal som sa za ňou. Keď som ju zdvihol, ozvalo sa zvnútra prasknutie. Rozčúlilo ma to, a tak som ju hneď rozmlátil. Dav šalel, človek by si myslel, že som neviem čo zahral. Odvtedy to robím pravidelne, najmä keď sa nablízku flákajú novinári alebo keď mám na to jednoducho chuť. Ale nie je to iba zábava, hoci sa mi to ťažko opisuje. Akoby ste sa odviazali a spravili niečo, na čo ste mali chuť už dávno, no až doteraz nad vami stáli rodičia,“ vysvetľuje v knihe. Okrem virtuozity Hendrix priniesol so sebou do Londýna aj svoju osobnosť. Nikdy sa nehovorilo iba o tom, ako hrá, ale aj o tom, ako vyzerá. V Amerike ešte stále platilo pravidlo, že kapela musí byť v oblekoch. Neznášal to. Preto bol tak rád, že Spojené kráľovstvo si frčí na inej vlne. Etchinghamová dodáva, že popri jeho zamatových kúskoch a páperových boa, do ktorých sa zahaľoval, vyzerala ako konzervatívna suchárka. „Nenájdete jedinú fotku, kde vystavujem nohy alebo hlboký dekolt. Boli sme vlastne veľmi nesúrodý pár,“ poznamenala. Aj to však malo svoje výhody. Raz sa pohádali pri varení. Kathy sa snažila urobiť štuchané zemiaky, no veľmi jej to nešlo. Jimi ochutnal a zahlásil, že sú hrudkovité. „Vedela som, že Jimi nevie variť, a to ma naštvalo. Skončilo sa to tým, že som vrieskala, hodila taniere o zem a odkráčala preč,“ vysvetľuje Kathy. Večer sa domov nevrátila, prespala u kamošky. Jimiho prepadla úzkosť a osamelosť. A práve vtedy zložil pesničku The Wind Cries Mary. Jednu zo svojich najlepších. Mary bolo Kathyino stredné meno a Jimi ho niekedy používal, aby ju trošku naštval. Možno preto ju nechala chladnou, keď ju počula prvýkrát. „Bolo to pre mňa len kvílenie na elektrickú gitaru,“ hovorí. „Až keď ju Jimi nahral, uvedomila som si, že je to pekná, smutná pieseň - bol zrejme trochu rozrušený.“ V priebehu krátkeho obdobia Hendrix napísal aj iné veľké hity, napríklad Foxy Lady (tiež venovanú Kathy) a Purple Haze. Nahral debutový album Are You Experienced, dával prvé rozhovory a začiatkom roka 1967 už bodoval v hitparádach. Kathy mu pomáhala vybavovať koncerty, organizovať skúšky a neskôr (v júli 1968) našla aj byt na Brook Street. Hendrix sa doň priam zamiloval. Keď sa dozvedel, že hneď vedľa žil kedysi 36 rokov anglicko-nemecký skladateľ Georg Friedrich Händel, utekal si kúpiť jeho oratórium Mesiáš. Neskôr tvrdil, že videl umelcovho ducha prechádzať cez stenu. Hendrix, ktorého si po smrti matky alkoholičky podávali pestúni a príbuzní, tu našiel oázu, akú predtým nepoznal. „Bol to jediný domov, aký som kedy mal,“ povedal v jednom interview. Apartmán si zariadili sami. Masívne tyrkysové závesy, pestrofarebné perzské koberce, drevené solitéry, strapcová dekorácia nad posteľou, v pozadí etno vzory. Dvere z ulice boli vždy otvorené, preto mohol do domu vojsť hocikto a zaklopať na ich dvere. Neraz sa tu zastavili aj Keith Richards či Keith Moon. Tých prvých deväť mesiacov v Anglicku však bolo najšťastnejšou etapou jeho života. Komponoval, koncertoval, zžíval sa s rolou hviezdy, ktorou sa postupne stával.   „Keď počujem, ako ma predstavuje moderátor krátko pred vystúpením, alebo vidím svoje meno na výveske pred sálou, som celý nesvoj. Neverím, že som to naozaj ja. Niekedy obecenstvo tak kričí, že z toho mám husiu kožu. Najradšej by som im povedal: Nie tak nahlas!, ale v skutočnosti sa mi to páči. Som až dojatý,“ priznáva. „Nezabúdajte, že americký Jimi Hendrix nedostal príležitosť prejaviť sa, pretože stále hral za niekoho iného. Británia je teraz naším prechodným bydliskom. Nie je to môj domov, ale práve tu sme sa zrodili. Prijali nás ako stratené deti. Zostaneme do konca júna a potom sa uvidí, či by sa pre nás nenašlo niečo v štátoch,“ zapísal si do poznámok Jimi. Našlo, pretože z Londýna sa do Ameriky vrátila superstar. Prišiel sem s jedným oblekom a zrazu pózoval v najlepších handrách, aké ponúka Carnaby Street. Mal hity, mal album, mal reputáciu živelného šoumena, akého musíte vidieť, inak neviete, o čom je hudba, o čom je život. V ankete časopisu Melody Maker vyhráva titul „najlepší hudobník na svete“, Experience je vyhlásená za najlepšie zarábajúcu kapelu sveta, tempo je obrovské, televízia, turné, nové zmluvy, nové pesničky, únava, znechutenie, problémy, prestávka, rozpad, noví ľudia, nové príbehy, alkohol, drogy, návrat do Británie. No už sa necítil dobre. Bol slabý, chorý, vyčerpaný a prepracovaný. Nespal, zúfalstvo potláčal tabletkami. Ráno 18. septembra ho našla priateľka Monika Dannemann nehybne ležať. Lekárska správa určila ako príčinu úmrtia zadusenie sa vlastnými vývratkami. Je iróniou osudu, že iba štyri roky po tom, ako ho Londýn vystrelil do vesmíru, tu našiel aj smrť.   Tento text ste mohli čítať vďaka tomu, že platíte za obsah. Vážime si to.


Irak chce opäť stavať jadrový reaktor, žiada iné krajiny o pomoc

Krajina sa spamätáva z chaosu po tom, ako veľkú časť jej územia obsadil Islamský štát.

NEW YORK. Iracký minister zahraničných vecí Ibráhím Džaafarí požiadal v sobotu krajiny disponujúce jadrovými technológiami, aby pomohli Iračanom vybudovať vlastný jadrový reaktor. Podľa jeho vyjadrenia na pôde Valného zhromaždenia Organizácie Spojených národov, ktoré priniesla v noci na nedeľu agentúra AP, má Irak ako signatárska krajina Zmluvy o nešírení jadrových zbraní právo využívať jadrovú energiu na mierové účely. Džaafarí v rámci prebiehajúcej rozpravy deklaroval, že jeho krajina bohatá na ropu si chce "osvojiť jadrovú technológiu". Nie je zatiaľ jasné, ako na to zareagujú iné vlády vzhľadom na terajšiu situáciu v Iraku, ktorý sa spamätáva z chaosu po tom, ako veľkú časť jeho územia v roku 2014 obsadila teroristická organizácia Islamský štát. Zámery Iraku v oblasti využívania jadrovej energie boli dlhé roky vnímané s podozrením. Snahy niekdajšieho irackého vládcu Saddáma Husajna vybudovať jadrový reaktor vyústili v roku 1981 do zbombardovania daného zariadenia izraelskými silami.


Ukrajina dúfa, že nová americká vláda nezmení svoj postoj voči Kyjevu a Moskve

Niekoľko komentárov Trumpovej kampane vzbudilo v Kyjeve obavy.

KYJEV. Ukrajinskí vládni predstavitelia vyjadrili nádej, že novozvolený prezident USA Donald Trump nezmení americkú politiku voči Ukrajine a Rusku. Informovala o tom v noci na sobotu agentúra Reuters. "Veríme, že nová americká administratíva bude naďalej úzko spolupracovať s vedením Ukrajiny a poskytne jej nevyhnutnú pomoc v otázke ruskej agresie aj interných reforiem," vyhlásil ukrajinský premiér Volodymyr Hrojsman. Niekoľko komentárov Trumpovej kampane totiž vzbudilo v Kyjeve obavy z toho, že nová vláda USA sa bude snažiť napraviť svoje vzťahy s Ruskom na úkor záujmov Ukrajiny. Ide najmä o uznanie anektovaného polostrova Krym ako súčasti Ruska a možné ukončenie sankcií, ktoré Spojené štáty uvalili v tejto súvislosti na Moskvu. Trumpovo víťazstvo v utorkových prezidentských voľbách privítal ruský parlament s nádejou, že stiahnutie sankcií pomôže krajine prekonať hospodárske ťažkosti. Kremeľský hovorca Dmitrij Peskov vyhlásil, že Trumpova zahraničná politika je "pozoruhodne blízka" postojom ruského prezidenta Vladimira Putina. "Politika Spojených štátov zostane dôsledná. Nie je to iba o Trumpovi. On nie je cár ani cisár," uviedol nemenovaný vysokopostavený ukrajinský činiteľ. Kyjev sa podľa neho spolieha na to, že Republikánska strana má v USA podporu značnej ukrajinskej diaspóry, ktorá lobuje za zachovanie súčasnej politickej línie Washingtonu.


Objavili rekordne nízku teplotu, pri ktorej ešte tečie voda

Fyzici odmerali rekordne nízku teplotu, pri ktorej je voda ešte kvapalinou. Zároveň sa vtedy správa zvláštne.

BRATISLAVA. Voda zvyčajne tečie. Keď netečie, je trebárs parou alebo ľadom. V reči vedy by sme to mohli opísať, že voda prechádza fázovými premenami a za bežných podmienok je nula stupňov hranicou, keď sa z tuhého skupenstva mení na kvapalné, prípadne naopak. Lenže, voda v skutočnosti môže tiecť aj pri teplotách oveľa nižších. Dva výskumné tímy teraz nezávisle od seba zistili nielen to, aká je to teplota. Ale jeden z nich zároveň pri takýchto podmienkach objavil zvláštne vlastnosti molekúl vody. Štúdie vyšli v magazínoch Physical Review Letters a Science. Oba tímy postupovali zhruba rovnako. Platí totiž, že ak je voda veľmi rýchlo ochladzovaná, môže zostať za istých podmienok kvapalnou aj pri relatívne nízkych teplotách. Vedci vstrekovali drobné kvapôčky vody do vákuovej komory. Ako tieto kvapôčky komorou prechádzali, voda sa z ich povrchu vyparovala, čo ich robilo menšími. A zároveň chladnejšími. Následne výskumníci laserom merali veľkosť kvapôčiek, čím zistili ich teplotu. Ukázalo sa, že voda zostávala kvapalnou aj pri teplote -42,55 stupňov Celzia. To je o trochu menej, ako predpovedali hypotézy hovoriace o zhruba mínus 40 stupňoch. Jeden z tímov však skúmal vlastnosti takto ochladenej vody a výsledky ho prekvapili. Voda má za takýchto podmienok zvláštne schopnosti. Merania odhalili, že dokáže existovať v dvoch kvapalných stavoch – a navyše medzi týmito stavmi preskakovať. Merania laserom ukázali, že rôzne časti kvapôčok vo vákuovej komore mali rôzne hustoty. Niekedy sa podľa Phys.org molekuly vody akoby nevedeli rozhodnúť, kam patriť. A tak medzi týmito stavmi preskakovali, čo vedci nazvali singularitou. Samotný výskum síce na prvý pohľad vyzerá ako výlet do základov fyziky, no v skutočnosti má praktické využitie. Veľmi ochladená voda sa nachádza aj vo vyšších vrstvách našej atmosféry, kde sa vyskytujú aj podobné kvapôčky. Ak vedci lepšie pochopia procesy, ktoré sa v takýchto situáciách môžu odohrávať, lepšie jej porozumejú. A následne dokážu vytvoriť napríklad presnejšie klimatické modely. doi.org/10.1103/PhysRevLett.120.015501 DOI: 10.1126/science.aap8269


Vyššie odvody za štátnych poistencov sú v druhom čítaní

Štát v právnej norme navrhol, aby sadzba za poistencov štátu posledné dva mesiace v roku stúpla z 3,78 na 4,73 percenta z vymeriavacieho základu.

BRATISLAVA. Zdravotníctvo by sa v tomto roku mohlo dofinancovať viac ako 50 miliónmi eur cez vyššie zdravotné odvody za štátnych poistencov. Zmeny v zákone o zdravotnom poistení posunuli dnes poslanci do druhého čítania. Ministerstvo zdravotníctva v právnej norme navrhlo, aby sadzba za poistencov štátu posledné dva mesiace v roku stúpla z 3,78 na 4,73 percenta z vymeriavacieho základu, čo prinesie spomínaných 50 miliónov eur. Najprv sa hovorilo o potrebe dofinancovania sumou 150 miliónov eur. Šéf rezortu Tomáš Drucker (Smer) však nedávno informoval, že príjmy od ekonomicky aktívnych osôb sú o desiatky miliónov eur vyššie ako sa predpokladalo. Viac peňazí pre sektor dlhodobo žiadali neštátne nemocnice, zdravotné poisťovne, zamestnávatelia, ambulantný sektor, pacientske organizácie. Dofinancovanie má napríklad pomôcť štátnej Všeobecnej zdravotnej poisťovni, ktorá mala minulý rok vysokú stratu a plní preto ozdravný plán.


Americký súd nariadil obnovenie programu ochrany prisťahovalcov

Rozhodnutie o zrušení DACA vychádzalo primárne z právneho úsudku, že tento program je nezákonný, tvrdí sudca.

WASHINGTON. Americký federálny sudca v utorok rozhodol, že vláda prezidenta Donalda Trumpa musí obnoviť program chrániaci státisíce mladých imigrantov pred vyhostením z krajiny. Dal jej však trojmesačnú lehotu na predloženie nových argumentov za zrušenie tohto programu, informovali televízia CNN a agentúra AP. Federálny sudca John D. Bates z hlavného mesta Washington vo verdikte uviedol, že rozhodnutie zrušiť program známy pod skratkou DACA bolo "nezákonné". Dôvody tohto kroku udané ministerstvom pre vnútornú bezpečnosť označil za "svojvoľné a neuvážené". Bates v odôvodnení utorkového rozsudku napísal, že rozhodnutie o zrušení DACA vychádzalo primárne "z právneho úsudku (ministerstva), že tento program je nezákonný". Takéto zhodnotenie programu DACA však rezort podľa sudcu neobjasnil dostatočne na to, aby ho mohol súd podporiť. Sudca dal ministerstvu pre vnútornú bezpečnosť 90 dní na to, aby "lepšie vysvetlilo svoj názor, že DACA je nezákonný". Ak rezort nepredloží lepšie vysvetlenie, musí program obnoviť a začať znova prijímať a spracovávať aj nové žiadosti imigrantov o ochranu pred deportáciou. Program DACA sa týka imigrantov, ktorých do USA priviedli nelegálne ešte ako deti a sú v krajine známi ako Dreamers (rojkovia). Zaviedla ho vláda predošlého prezidenta Baracka Obamu s cieľom umožniť týmto ľuďom, aby zostali v Spojených štátoch legálne žiť a pracovať na základe povolení s dočasnou platnosťou, ktorú však možno predĺžiť. Trump vlani avizoval, že tento program ukončí. Oficiálne ho zrušili v marci; vzhľadom na medzičasom vydané nariadenia súdov však ministerstvo pre vnútornú bezpečnosť naďalej vydáva potvrdenia o predĺžení ochrany. Bates je tretím sudcom, ktorý v spore okolo programu DACA rozhodol v neprospech federálnej vlády. Ministerstvo pre vnútornú bezpečnosť v prvej reakcii na jeho verdikt uviedlo, že si stojí za svojou pôvodnou argumentáciou v tom, že predošlá vláda zavedením programu DACA "nezákonne obišla Kongres".